KPM rujuk PKD pantau situasi Covid-19 seluruh negara
Oleh YATIMIN ABDULLAH

28 Mac 2021, 4:34 pm
KOTA BHARU – Kementerian Pendidikan (KPM) menjadikan nasihat dari Pusat Kesihatan Daerah (PKD) di seluruh negara sebagai rujukan utama dalam mengekang penularan pandemik Covid-19 di sekolah-sekolah.
Menteri Kanan (Pendidikan), Datuk Dr. Mohd. Radzi Jidin berkata, setiap nasihat oleh PKD perlu dipatuhi memandangkan badan berkenaan lebih arif dalam melawan pandemik itu di tempat masing-masing.
Menurutnya, pihak kementerian juga optimis mengenai perjalanan sesi persekolahan selagi semua pihak tidak mengabaikan aspek pematuhan prosedur operasi standard (SOP).
“Bukan sahaja warga KPM dan guru, kami juga mahu golongan ibu bapa turut memainkan peranan dalam memberikan peringatan berterusan kepada anak-anak berkait pematuhan SOP,” katanya.
Beliau berkata demikian ketika ditemui pemberita selepas merasmikan Majlis Pelancaran Gerakan Masa : Terima Kasih Cikgu Sempena Sambutan Hari Guru Peringkat Kebangsaan Kali Ke-50 Bagi Tahun 2021 di sini hari ini.
Hadir sama, Pengerusi Jawatankuasa Pembangunan Insan, Pendidikan, Pengajian Tinggi, Sains dan Teknologi negeri, Datuk Dr. Mohamed Fadzli Hassan. – K! ONLINE


Awak juga telah melengkapkan saya, isteriku – Haris Ismail
Oleh KOSMO!

28 Mac 2021, 4:57 pm
PETALING JAYA – Saling berbalas meluah rasa bahagia, pendakwah bebas Haris Ismail, 26, akhirnya tampil berkongsi foto bersama isteri tercinta, Neelofa dalam Instagramnya hari ini.
Dalam perkongsian tersebut, kapsyen romantis yang ditulis bekas peserta program Pencetus Ummah itu mengundang perhatian ramai kerana membalas kata-kata Neelofa dalam hantaran Instagramnya semalam selepas mereka selamat diijabkabulkan.
“Awak juga telah lengkapkan saya, isteri (You complete mine as well zaujah),” tulis Haris diikuti dengan sepotong ayat al-Quran.
Itu merupakan kali pertama Haris berkongsi gambar bersama Neelofa dalam Instagramnya selepas sebelum ini dia dilihat banyak mendiamkan diri daripada berkongsi hal berkaitan hubungannya dengan selebriti itu.
Hari ini, Kosmo! Online melaporkan Neelofa berkongsi sekeping foto perkahwinannya dengan menulis kapsyen bahawa Haris telah melengkapkan sebahagian daripada agamanya selepas mereka selamat diijabkabulkan semalam.
Untuk rekod, Haris dan Neelofa selamat bergelar suami isteri dalam satu majlis tertutup di sebuah hotel terkemuka di ibu negara semalam.

Dalam majlis tersebut, bekas pemenang Dewi Remaja 2009/2010 itu menerima sebentuk cincin sebagai mas kahwin daripada pihak lelaki.
Bagaimanapun, jumlah wang hantaran dirahsiakan atas permintaan kedua-dua belah mempelai. – K! ONLINE


Baru seminggu operasi sudah kena cekup
Oleh MOHAMAD FAIZAL HASHIM

28 Mac 2021, 4:13 pm
JOHOR BAHRU – Baru seminggu beroperasi, sebuah rumah di Iskandar Puteri, dekat sini yang dijadikan tempat menyimpan pelbagai jenis dadah bernilai lebih RM347,000 diserbu polis pada Khamis lalu.
Ketua Polis Johor, Datuk Ayob Khan Mydin Pitchay berkata, dalam serbuan kira-kira pukul 4 petang itu, polis menahan seorang lelaki berusia 31 tahun.
Beliau berkata, dalam serbuan tersebut, pihaknya merampas dadah jenis syabu sebanyak 9.17 kilogram (kg) dan ketamin seberat 176.54 gram.
“Modus operandi kegiatan pengedaran dadah ini adalah dengan menyewa rumah jenis berpagar dan berpengawal untuk dijadikan tempat menyimpan dadah.
“Hasil siasatan yang dijalankan bahagian Siasatan Jenayah Narkotik daerah Iskandar Puteri mendapati hampir seminggu rumah itu dijadikan tempat menyimpan dadah.
“Dengan tertangkapnya suspek ini, polis berjaya merampas dadah jenis syabu dan ketamin bernilai lebih RM347,000,” katanya pada sidang akhbar di Ibu Pejabat Polis Kontinjen (IPK) Johor di sini hari ini.

Dalam serbuan itu, polis turut menyita sebuah kereta yang digunakan suspek.
Katanya, suspek telah ditahan reman selama tujuh hari bermula tarikh tangkapan sehingga Rabu ini untuk siasatan lanjut di bawah Seksyen 39B Akta Dadah Berbahaya 1952.
“Sejak awal tahun hingga 25 Mac lalu, Jabatan Siasatan Jenayah Narkotik (JSJN) Johor telah membuat tangkapan seramai 3,363 orang atas pelbagai kesalahan dadah.
“Dalam tempoh yang sama telah berjaya membuat rampasan dadah lebih enam tan dengan nilai rampasan keseluruhan bernilai RM335 juta,” katanya. – K! ONLINE


Little Kathmandu diserbu, 29 PATI ditahan
Oleh ASLIZA MUSA

28 Mac 2021, 4:07 pm
IPOH – Tiga kawasan yang digelar Little Kathmandu dekat Pekan Baru di sini diserbu pihak berkuasa dalam operasi bersepadu pendatang asing tanpa izin (PATI) hari ini.
Operasi pukul 11 pagi itu dijalankan di Jalan Sultan Idris Shah, Jalan Dato Onn Jaafar dan Pasar Karat atau Loken di sini yang dikatakan menjadi lokasi warga asing beriadah pada hujung minggu.
Dalam operasi tersebut, kira-kira 300 warga asing diperiksa dengan 70 orang dibawa ke Balai Polis Pekan Bharu di sini untuk pemeriksaan lanjut.
Ketua Polis Daerah, Asisten Komisioner A. Asmadi Abd. Aziz berkata, daripada 70 warga asing itu, 29 orang termasuk tiga wanita didapati tidak mempunyai dokumen yang sah.
Katanya, kesemua 29 orang PATI itu berusia antara 24 hingga 35 tahun.
“Hasil operasi yang dijalankan, kita telah berjaya menahan 29 individu disyaki PATI kerana tidak mempunyai dokumen yang sah dan disiasat mengikut Seksyen 6 Akta Imigresen 1959/63,” katanya dalam sidang akhbar di sini hari ini.

Menurut beliau, lokasi dalam operasi itu memang menjadi tumpuan warga asing terutama pada hari Ahad untuk mereka membeli barang keperluan termasuk membuat penghantaran wang.
Katanya, pemeriksaan juga dijalankan ke atas premis-premis perniagaan yang didakwa diuruskan oleh warga asing dan mendapati premis itu beroperasi dengan lesen yang sah.
“Pemeriksaan mendapati, pemilik premis menggajikan warga asing terutama dari Nepal sebagai pekerja.
“Pihak Majlis Bandaraya Ipoh (MBI) juga telah menjalankan pemeriksaan ke atas papan tanda yang menggunakan bahasa asing dan mengambil tindakan terhadap kesalahan tersebut,” katanya.
Operasi selama dua jam itu disertai 142 pegawai dan anggota dari Ibu Pejabat Polis Daerah (IPD) Ipoh, Jabatan Imigresen Perak, Bahagian Penguatkuasa Kementerian Dalam Negeri (KDN), MBI dan Kementerian Perdagangan Dalam Negeri dan Hal Ehwal Pengguna (KPDNHEP) Perak. – K! ONLINE


Kerja penstabilan rasuk SUKE 60 peratus selesai
Oleh AHMAD SHAHERMAN SHAMSURI

28 Mac 2021, 4:10 pm
PETALING JAYA – Kerja-kerja penstabilan struktur rasuk Lebuh Raya Bertingkat Sungai Besi-Ulu Klang (SUKE) yang terlibat dalam insiden komponen kren terjatuh baru-baru ini hampir 60 peratus selesai.
Projek Lintasan Kota Holdings Sdn. Bhd. (Prolintas) dalam satu kenyataan berkata, setelah selesai kerja penstabilan struktur, kerja-kerja pengalihan kren gantri akan segera dijalankan.
Katanya, dijangkakan kedua-dua fasa kerja ini akan mengambil masa selama dua minggu kerana proses pengalihan dan pembaikan ini adalah rumit.
“Ini berikutan terdapat beberapa aspek seperti proses teknikal, kaedah kerja, cuaca dan keselamatan penduduk sekitar, pekerja pembinaan serta keadaan sktruktur yang perlu diambil kira.
“Dalam menyelesaikan kerja-kerja pengalihan ini, SUKE bekerjasama dengan jurutera perunding professional, pihak berkuasa seperti Lembaga Lebuhraya Malaysia (LLM), JKKP dan Lembaga Pembangunan Industri Pembinaan (CIDB),” katanya di sini hari ini.
Tambah kenyataan itu, pihak SUKE memohon maaf di atas kesulitan yang timbul berhubung kejadian ini.

“Orang awam mempunyai sebarang maklum balas atau pertanyaan, sila hubungi mana-mana saluran komunikasi kami di talian hotline 1-300-88-9922, emel [email protected], Twitter: @mySUKEofficial dan Facebook PROLINTAS Highways,” ujarnya. – K! ONLINE


Dua lelaki tak serik proses air ketum dicekup
Oleh EDDY AQMAL MOHAMED HAMIDI

28 Mac 2021, 4:03 pm
KAJANG – Dua lelaki yang tidak serik menjalankan aktiviti memproses air daun ketum ditahan sekali lagi oleh polis dalam satu serbuan di sebuah premis di Jalan Seksyen 2/15, Kajang Utama di sini semalam.
Ketua Polis Daerah Kajang, Asisten Komisioner Mohd. Zaid Hassan berkata, serbuan dilakukan oleh sepasukan polis dari Balai Polis Kajang kira-kira pukul 3.30 petang susulan maklumat dan risikan yang dilakukan.
“Tindakan pantas pegawai dan anggota serbuan telah berjaya menahan dua lelaki tempatan dan menemui enam tong ais yang berisi 1,110 bungkusan dipercayai air daun ketum telah siap diproses oleh suspek bagi tujuan pengedaran kepada pelanggan di sekitar Kajang.
“Pasukan serbuan seterusnya melakukan tangkapan ke atas kedua-dua lelaki berusia 30-an dan 50-an itu serta merampas kesemua bungkusan berisi air daun ketum lalu dibawa ke Balai Polis Kajang untuk tindakan selanjutnya,” katanya menerusi satu kenyataan di sini hari ini.
Mohd. Zaid berkata, serbuan tersebut adalah untuk kali yang kedua dalam bulan Mac ini melibatkan suspek yang sama dan jumlah rampasan adalah dianggarkan kira-kira RM11,100.
“Siasatan berhubung kes ini dilakukan di bawah Seksyen 30 (3) Akta Racun 1952 dan jika disabitkan kesalahan kedua-dua suspek boleh dihukum penjara tidak lebih tiga tahun atau denda tidak lebih RM10,000 atau kedua-duanya sekali,” tegas beliau. – K! ONLINE


Pembantu kedai maut digilis treler
Oleh BAHRUDDIN HATTA

28 Mac 2021, 4:29 pm
MACHANG – Seorang pembantu kedai maut digilis sebuah treler selepas motosikal yang dinaiki bersama rakannya bergesel dengan kenderaan berat itu di Kilometer 6.1, Jalan Machang-Pasir Puteh dekat Kampung Sungai Mas di sini hari ini.
Dalam kejadian pada pukul 9 pagi itu, mangsa, Wan Asmat Wan Mat, 31, yang merupakan pembonceng motosikal jenis Honda EX5 disahkan meninggal dunia di lokasi kejadian akibat kecederaan parah pada bahagian kepala dan seluruh badan.
Ketua Polis Daerah Machang, Deputi Superintendan Ganti Jimmy berkata, kemalangan itu turut mencederakan bahagian tangan kanan penunggang motosikal yang berusia 24 tahun.
Katanya, siasatan awal mendapati, mangsa bersama rakannya sedang menaiki motosikal dan keluar secara tiba-tiba dari simpang kiri jalan itu.
“Bagaimanapun, motosikal yang dinaiki kedua-dua wanita itu dipercayai bergesel dengan sebuah treler tanpa muatan yang sedang dalam perjalanan dari arah Labok menghala ke Pasir Puteh.
“Insiden itu menyebabkan mangsa terjatuh sebelum digilis treler tersebut,” katanya ketika dihubungi Kosmo! di sini hari ini.

Menurut Ganti, mangsa disahkan meninggal dunia di lokasi kejadian dan dibawa ke Hospital Machang di sini untuk dibedah siasat.
Katanya, rakan mangsa yang mengalami kecederaan turut dirawat di hospital sama.
Kes disiasat mengikut Seksyen 41 (1) Akta Pengangkutan Jalan 1987. – K! ONLINE


1,302 kes baharu, Sarawak tertinggi
Oleh SITI A'ISYAH SUKAIMI

28 Mac 2021, 5:09 pm
PUTRAJAYA – Sebanyak 1,302 kes baharu dilaporkan hari ini menjadikan jumlah kes positif Covid-19 di negara ini sebanyak 341,944 kes.
Ketua Pengarah kesihatan, Tan Sri Dr. Noor Hisham Abdullah berkata, daripada jumlah tersebut, Sarawak merekodkan kes tertinggi dengan 426 kes, diikuti Selangor (256 kes), Pulau Pinang (212 kes) dan Johor (176 kes).
“Kuala Lumpur merekodkan sebanyak 58 kes, Sabah (38 kes), Kelantan (34 kes), Pahang (32 kes) manakala Perak dan Kedah masing-masing melaporkan 23 kes hari ini.
“Negeri lain pula ialah Negeri Sembilan (sembilan kes), Labuan (enam kes), Melaka (lima kes) serta Terengganu dan Putrajaya masing-masing dua kes baharu dicatatkan,” katanya pada ciapan Twitter beliau di sini hari ini.
Ujarnya lagi, tiada kes baharu dilaporkan di Perlis hari ini. -K! ONLINE


Ducati miliki ‘senjata’ tawan Litar Antarabangsa Losail
Oleh KOSMO!

28 Mac 2021, 12:45 pm
DOHA – Pasukan Ducati Lenovo Team siap sedia untuk mempertahankan kejuaraan di Grand Prix (GP) Qatar apabila bakal menggunakan sistem aerodinamik baharu pada jentera menjelang perlumbaan pembukaan MotoGP malam ini.
Ducati yang terkenal sebagai ‘Raja Inovasi’ dalam saingan MotoGP akan tampil dengan teknologi baharu terutama pada sistem aerodinamik bahagian hadapan jentera baharu mereka untuk menawan Litar Antarabangsa Losail.
Pelumba utamanya, Jack Miller mendedahkan bahawa dia selesa menggunakan fairing baharu pada perlumbaan sebenar di Litar Antarabangsa Losail selepas mencatatkan masa terpantas pada sesi latihan malam semalam.
Pada sesi ujian rasmi awal bulan Mac lalu, Miller telah mencuba fairing baharu dan lama dan juara dunia Moto3 itu percaya sistem aerodinamik baharu itu paling sesuai digunakan pada perlumbaan di Qatar nanti.
“Sudah pasti saya lebih suka menggunakan aerodinamik yang baharu ini. Sukar untuk saya jelaskan kelebihan penggunaan fairing baharu ini tetapi saya akan gunakan pada perlumbaan sebenar nanti,” katanya.
Prinsipal pasukan Ducati, Gigi Dall’Igna berharap Miller dan Francesco Bagnaia menggalas tugas untuk memastikan Ducati mampu mempertahan kemenangan pada dua edisi perlumbaan lalu, sekali gus muncul juara pada saingan perlumbaan pembukaan MotoGP musim ini. – AGENSI


Perhimpunan masyarakat cetus Kluster Gong Kulim
Oleh MUHAMMAD AYMAN GHAFFA

28 Mac 2021, 2:08 pm
KOTA BHARU – Kluster Gong Kulim yang dicatatkan di Kelantan semalam dipercayai berpunca daripada satu perhimpunan yang diadakan di sebuah negeri di Pantai Timur baru-baru ini.
Pengarah Jabatan Kesihatan Negeri Kelantan, Datuk Dr. Zaini Hussin berkata, kluster itu melibatkan komuniti di daerah Pasir Puteh.
“Kluster itu tercetus akibat satu perhimpunan yang diadakan di sebuah negeri baru-baru ini. Maklumat lanjut mengenai perhimpunan itu tidak dapat didedahkan,” katanya.
Beliau berkata demikian pada sidang akhbar selepas merasmikan Sambutan Hari Tibi Sedunia Peringkat Negeri Kelantan 2021 di Auditorium Kompleks Rawatan Harian Hospital Raja Perempuan Zainab II (HRPZII) di sini hari ini.
Mengulas lanjut, menurut Zaini, beliau tidak menolak kemungkinan faktor utama peningkatan kes harian Covid-19 di negeri ini disebabkan majlis kenduri dan keramaian.
Katanya, meskipun majlis perkahwinan, tahlil dan keramaian dibenarkan, semua lapisan masyarakat perlu mematuhi prosedur operasi standard (SOP) yang sudah ditetapkan. – K! ONLINE


Bom meletup depan gereja di Sulawesi Selatan
Oleh KOSMO!

28 Mac 2021, 1:48 pm
JAKARTA – Satu ledakan bom dilaporkan meletup di hadapan sebuah gereja di Sulawesi Selatan pagi ini, lapor laman berita Detik News hari ini.
Kejadian pada pukul 10.28 pagi waktu tempatan yang berlaku di jalan berdekatan Gereja Katedral Makassar itu dipercayai dilakukan oleh pengebom berani mati.
Beberapa penduduk awam dilaporkan mengalami kecederaan namun tiada kenyataan rasmi yang dikeluarkan setakat ini.
Menurut paderi gereja tersebut, Romo Wilhelmus Tulak, pengebom berkenaan cuba untuk memasuki gereja namun tidak berjaya.
“Seorang pengawal keselamatan terlihat seorang lelaki mencurigakan berdiri di hadapan pintu gereja dan berusaha untuk memasuki gereja.
“Apabila gagal masuk ke dalam, suspek tunggu di tepi jalan berhadapan gereja sebelum satu letupan kuat berlaku,” katanya.

Berdasarkan rakaman video saksi kejadian, terdapat dua kereta diletakkan di hadapan gereja selain terdapat empat individu yang sedang berjalan di kaki lima.
Sumber letupan bagaimanapun belum dapat disahkan.
Jurucakap polis Sulawesi Selatan, E. Zulpan dilaporkan berkata, orang ramai berada di dalam gereja ketika insiden itu berlaku.
“Kita mempercayai terdapat cebisan daging manusia. Kami masih sedang menyiasat adakah ia milik suspek atau orang ramai,” katanya.
Beberapa kenderaan di kawasan berdekatan turut mengalami kerosakan dan pihak polis sudah mengepung kawasan sekitarnya. – Agensi


Lelaki dikhuatiri lemas di Tasik Kenyir
Oleh NOOR HAYATI MAMAT

28 Mac 2021, 2:05 pm
HULU TERENGGANU – Seorang lelaki yang sedang bercuti bersama keluarganya dikhuatiri lemas ketika mandi di Sungai Petuang, Tasik Kenyir dekat sini semalam.
Dalam kejadian pada pukul 7.50 petang itu, mangsa, Ami Azzizol Abu Bakri, 22, dikatakan mengalami kekejangan otot sewaktu mandi di dalam tasik tersebut tidak jauh dari rumah rakit terletak di Jeram Harimau, Tasik Kenyir yang disewa sebagai penginapan percutian tersebut.
Ketua Polis Daerah Hulu Terengganu, Deputi Superintendan Mohd. Adli Md. Daud berkata, sewaktu kejadian, mangsa bersama ahli keluarganya yang berasal dari Sungai Buaya, Dungun sedang bercuti di rumah rakit berkenaan.
“Sebelum kejadian isteri mangsa menegur niat lelaki itu untuk mandi di dalam Tasik Kenyir kerana tidak memakai jaket keselamatan.
“Begitupun dia meneruskan niatnya sebelum dilihat terkapai-kapai meminta pertolongan dipercayai akibat mengalami kekejangan otot tidak lama kemudian,” katanya kepada pemberita di sini hari ini.
Mohd. Adli berkata, pasukan mencari dan menyelamat yang terdiripada 46 anggota pelbagai agensi telah ditubuhkan tidak lama kemudian.

Beliau berkata, setakat ini, mangsa masih belum ditemui dan operasi mencari dan menyelamat diteruskan termasuk rondaan di sepanjang tebing Sungai Petuang. – K! ONLINE


Makmal heroin dalam rumah mewah
Oleh MOHAMAD FAIZAL HASHIM

28 Mac 2021, 2:32 pm
JOHOR BAHRU – Sebuah makmal memproses dadah disyaki jenis heroin yang dipercayai dikendalikan dua pasangan suami isteri terbongkar selepas polis membuat serbuan di kawasan perumahan berpagar dan berpengawal di Iskandar Puteri, dekat sini, Selasa lalu.
Ketua Polis Johor, Datuk Ayob Khan Mydin Pitchay berkata, dalam serbuan pertama kira-kira 2 petang, polis telah berjaya menahan seorang lelaki tempatan berusia 36 tahun yang diupah bagi memproses dadah bersama sejumlah rampasan dadah bernilai RM1.09 juta.
Katanya, dengan penahanan lelaki tersebut, polis membuat serbuan susulan menangkap dua wanita tempatan berusia 34 dan 35 tahun di kawasan Temerloh, Pahang dan Batu Gajah, Perak pada Rabu lalu.
“Modus operandi kegiatan sindiket dadah ini adalah menyewa rumah jenis berpagar dan berpengawal untuk dijadikan makmal memproses dadah.
“Siasatan yang dijalankan mendapati sindiket pengedaran dadah itu telah beroperasi kira-kira setahun yang lalu.
“Dengan tertangkapnya sindiket pengedaran dadah ini, polis berjaya membuat rampasan dadah iaitu 57.83 kilogram (kg) heroin, 4.53kg heroin base dan 77.7kg kafein yang dianggarkan bernilai RM1.09 juta,” katanya pada sidang akhbar di Ibu Pejabat Polis Kontinjen (IPK) Johor di sini hari ini.

Dalam serbuan itu , polis turut merampas barang memproses dadah antaranya ketuhar, kuali, besen, pewarna makanan dan senduk pelbagai jenis.
Polis turut menyita lima buah kereta, sebuah motosikal, wang tunai RM16,430, pelbagai jenis barangan kemas, 25 jam tangan dan 15 akaun bank dengan nilai keseluruhan RM1.1 juta.
Ayob Khan memberitahu, hasil saringan urin mendapati ketiga-tiga suspek negatif dadah dan tidak mempunyai rekod jenayah lampau.
Katanya, polis masih menjalankan siasatan bagi mengesan dua suspek utama iaitu suami kepada dua wanita yang ditahan di Temerloh dan Batu Gajah sebelum ini.
“Dua suspek itu ialah P. Ram Kumar berusia 37 tahun yang beralamat terakhir di Taman Bestari di sini dan K. Suresh yang beralamat terakhir di Taman Perling.
“Suresh yang berusia 41 tahun itu adalah ahli kongsi gelap kumpulan 36 yang pernah dibebaskan sebelum ini.
“Sekarang ini sudah menjadi trend, kebanyakan gengster yang kita sudah tangkap bawah jenayah terancang dulu tetapi dibebaskan selepas dipinda pertuduhan atas Akta Pertubuhan. Inilah mereka aktif semula dengan dadah kumpulan 36,” katanya.
Kesemua suspek direman tujuh hari sehingga Rabu ini dan kes disiasat di bawah Seksyen 39B Akta Dadah Berbahaya 1952. – K! ONLINE


Johor pertimbang beli vaksin sendiri
Oleh KHAIRUL MOHD. ALI

28 Mac 2021, 12:56 pm
ISKANDAR PUTERI – Kerajaan negeri berhasrat untuk membeli sendiri vaksin imunisasi Covid-19 sekiranya langkah itu dapat mempercepatkan pemberian vaksin kepada seluruh penduduk di negeri ini.
Pengerusi Jawatankuasa Pelaburan, Pembangunan Usahawan dan Sumber Manusia negeri, Datuk Mohd. Izhar Ahmad berkata, langkah itu penting dalam usaha membuka semula sempadan antarabangsa Malaysia-Singapura.
Menurut beliau, pembukaan semula sempadan tersebut akan memberi impak positif kepada sosioekonomi negeri ini.
“Perkara ini (usaha mendapatkan vaksin Covid-19) telah dibincangkan dalam mesyuarat exco dimana Menteri Besar, Datuk Ir. Hasni Mohammad ada menyebut pihaknya komited untuk menyegerakan pembukaan semula sempadan.
“Namun jika kita terpaksa menunggu lama untuk rakyat Johor dapat menerima vaksin, antara yang dicadangkan adalah kerajaan negeri mendapatkan vaksin berkenaan atas kapasiti sendiri.
“Perkara ini penting kerana antara syarat pembukaan semula sempadan Malaysia-Singapura adalah rakyat negeri ini perlulah menerima vaksin Covid-19,” katanya yang turut memberitahu perkara itu masih di peringkat awal perbincangan.

Beliau berkata demikian ketika hadir melancarkan Wisma OSB Global Resources Sdn. Bhd. di Kawasan Perindustrian Nusabayu, di sini hari ini. – K! ONLINE


Artifak Majapahit larang poligami
Oleh KOSMO!

28 Mac 2021, 3:41 pm
JAKARTA – Sebuah artifak dari zaman kerajaan Majapahit yang ditemui di Pergunungan Muria, Jepara mempunyai tulisan yang melarang aktiviti poligami, lapor Suara Jawa Tengah, baru-baru ini.
Artifak yang dinamakan Prasasti Candi Angin itu dipercayai wujud ketika zaman kegemilangan kerajaan Majapahit sekitar abad ke-13 hingga 14 Masihi.
Ketua Bahagian Barang Purba Jabatan Pelancongan dan Kebudayaan, Lia Supardianik berkata, tulisan yang terdapat pada artifak tersebut ditulis dalam bahasa Jawa Kuno.
“Ia tertulis, jika ada suami ingin berkahwin dua, maka tidak akan menjadi keturunan pemuja Siwa, yang bererti orang lelaki dilarang berpoligami,” jelasnya.
Tambah Lia, artifak itu ditemui di komplek Candi Angin, salah satu wilayah di Desa Tempur.
“Kawasan itu berpotensi untuk mengandungi lebih banyak bahan peninggalan sejarah, cuma kami perlukan waktu untuk mencarinya,” katanya.

Setakat ini, puluhan barang peninggalan sejarah telah ditemui di Desa Tempur dan banyak yang disimpan di Muzium Kartini.
Prasasti Candi Angin ditemui oleh Balai Arkeologi Yogyakarta pada tahun 2016 dan kini diserahkan kepada Muzium Kartini sebelum diteliti terlebih dahulu. – Agensi


Wanita dakwa polis buat gangguan seksual di SJR
Oleh NUR HUDA MUSA

28 Mac 2021, 2:29 pm
PETALING JAYA – Seorang wanita membuat hantaran di media sosial mendakwa seorang anggota polis melakukan gangguan seksual terhadapnya ketika melalui sekatan jalan raya (SJR) di Putrajaya semalam.
Menerusi beberapa ciapan di Twitter, wanita terbabit berkata, kejadian itu berlaku ketika dia melalui SJR sewaktu keluar dari Putrajaya menuju Lebuh Raya Damansara-Puchong sekitar pukul 9.05 pagi.
“Hi @PDRMsia, ketika melalui SJR susur keluar ke Putrajaya, seorang anggota polis telah membuat gangguan seksual kepada saya apabila dia bertanya saya hendak ke mana, saya beritahu mahu hantar susu, kemudian polis itu tanya kepada saya: “Susu itu awak perah sendiri ke?”
“Anggota yang berada di situ gelakkan saya, bertudung labuh tapi masih terkena gangguan seksual, tolong lakukan sesuatu,” ciapnya semalam.
Susulan kejadian itu, Ketua Polis Putrajaya, Asisten Komisioner Mohd. Fadzil Ali berkata, seorang pegawai polis telah membuat satu laporan polis berkenaan hantaran tersebut yang kini menjadi tular di laman Twitter semalam.
“Laporan polis dibuat kerana menurut pengadu, dakwaan pengguna aplikasi Twitter tersebut adalah tidak benar.

“Pada hari yang sama, pukul 6 petang, seorang wanita berusia 28 tahun yang merupakan pemilik akaun Twitter tersebut telah tampil membuat laporan polis dan mendakwa pada 27 Mac 2021, lebih kurang pukul 9 pagi, seorang pegawai polis telah membuat gangguan seksual terhadapnya dengan menggunakan kata-kata yang tidak sopan semasa melalui SJR di Putrajaya,” katanya dalam satu kenyataan di sini hari ini.
Jelasnya, siasatan awal dijalankan oleh pihak polis, anggota terbabit menafikan telah mengeluarkan perkataan yang tidak sopan semasa menyoal wanita tersebut.
“Sebaliknya, beliau bertanyakan berkenaan produk susu tersebut dengan ayat: “You buat sendiri ke susu tu?”.
“Petugas lain termasuk pegawai Angkatan Tentera Malaysia (ATM) yang berada di lokasi kejadian juga telah disiasat dan menafikan berlakunya gangguan seksual sebagaimana dakwaan wanita tersebut,” jelasnya.
Mohd. Fadzil berkata, pihak polis telah membuka kertas siasatan bagi menyiasat dakwaan yang dibuat oleh kedua-dua pihak. – K! ONLINE


Mayat mangsa terjun ke dalam Sungai Sarawak ditemui
Oleh ALICIA JOHNY KUEH

28 Mac 2021, 2:15 pm
KUCHING – Mayat seorang lelaki yang terjun dari Jambatan Satok ke dalam Sungai Sarawak di sini Jumaat lalu telah ditemui hari ini.
Menurut jurucakap Pusat Gerakan Operasi (PGO) Bomba Sarawak, mayat mangsa telah dijumpai pada pukul 8.42 pagi dengan anggaran jarak 300 meter dari lokasi mayat dilaporkan terjun.
“Mayat mangsa telah diserahkan kepada pihak polis untuk tindakan selanjutnya,” katanya dalam satu laporan hari ini.
Mangsa yang dikenal pasti sebagai Mohammad Amirul Syahlan Affendi, 27, telah dilaporkan terjun dari jambatan terbabit sekitar pukul 3 petang pada hari kejadian.
Menurut saksi, mangsa telah memberhentikan keretanya jenis Proton Wira di atas jambatan terbabit lalu bertindak memanjat pagar jambatan dan terjun ke dalam sungai.
Difahamkan mangsa cuba berenang namun hanyut sebelum tenggelam dalam 20 meter dari lokasi terjunannya.

Operasi mencari dan menyelamat (SAR) pada hari ketiga telah diketuai oleh Ketua Balai Bomba dan Penyelamat (BBP) Padungan, Timbalan Penguasa Bomba II (TPgB II) Melvin Amuk dengan kekuatan satu Jentera Fire Rescue Tender (FRT), satu unit Emergency Medical Rescue Services (EMRS) dan satu bot penyelamat bersama 17 anggota bomba.
Turut terlibat adalah pihak Polis Diraja Malaysia (PDRM) dan Angkatan Pertahanan Awam Malaysia (APM). – K! ONLINE


Buruh terkejut jumpa bom zaman perang
Oleh FARAHWAHIDA AHMAD

28 Mac 2021, 12:52 pm
SEGAMAT – Seorang buruh terkejut selepas menemui tiga butir bom ketika melakukan kerja-kerja pemotongan buah kelapa sawit di kawasan Ladang United Melaka Berhad, Batu Anam, di sini, Jumaat lalu.
Unit Pemusnah Bom (UPB) Ibu Pejabat Polis Kontinjen (IPK) Johor berkata, susulan laporan yang diterima pihaknya menghantar pasukan melakukan siasatan kira-kira pukul 11 pagi, semalam.
Menurutnya, siasatan di lokasi mendapati terdapat dua butir bom UXO jenis Artilerry Meriam 85mm dan sebutir jenis Mortar 3 inch.
“Tindakan pemusnahan 3 butir UXO berkenaan telah dijalankan secara In Situation (In-situ) dengan menggunakan teknik high order melalui kaedah elektrik.
“Pemusnahan telah dijalankan dengan jayanya tanpa sebarang kehilangan ke atas nyawa dan kerosakan harta benda,” katanya dalam satu kenyataan di sini hari ini.
Polis Johor menyeru kepada orang ramai sekiranya menjumpai objek yang mencurigai atau dipercayai bom diminta lapor segera kepada mana-mana balai polis berhampiran untuk tindakan lanjut.

Tegas kenyataan itu, orang ramai juga dinasihatkan supaya jangan mengusik, mengalih atau menggerakkan objek tersebut bagi mengelakkan perkara yang tidak diingini.
“Polis Johor sentiasa bersedia pada bila-bila masa membantu masyarakat dalam menangani sebarang insiden melibat bahan letupan sekiranya diperlukan,” katanya. – K! ONLINE


Selangor Angels tepati ramalan
Oleh MUHAMMAD ZUHAILY BADLISHAH

28 Mac 2021, 11:20 am
KEMAMPUAN Selangor Angels sememangnya berada dalam kelas tersendiri apabila muncul pasukan pertama mengesahkan tempat ke pentas separuh akhir edisi pertama Netball Super League (NSL) musim ini.
Kejayaan itu hadir selepas Selangor yang merupakan antara pilihan utama kejohanan, menewaskan Negeri Sembilan (NS) Venom 52-35 pada aksi keempat Kumpulan B di Stadium Juara, Bukit Kiara, Kuala Lumpur semalam.
Ia adalah kemenangan kedua berturut-turut ke atas NS Venom selepas terdahulu menang 56-31 kelmarin sekali gus terus mengekalkan rekod tanpa kalah dalam kejohanan ini.
Ia membolehkan skuad bimbingan Rosnani Ismail itu mengungguli carta Kumpulan B dengan 10 mata selepas empat perlawanan, tiga mata mengatasi pasukan tangga kedua, Johor Jewels dan tujuh mata ke atas Negeri Sembilan di tempat ketiga.
Secara matematik, tempat Selangor ke separuh akhir sebagai dua pasukan teratas daripada Kumpulan B dilihat sudah terjamin biarpun saingan peringkat kumpulan masih berbaki dua perlawanan.
Begitupun, ia tidak bermakna Selangor boleh terus mendabik dada, sebaliknya mereka masih perlu memenangi baki dua perlawanan minggu depan menentang Pahang Tulips pada 3 April dan Johor Jewels sehari kemudian.

Ia bagi menjamin status Selangor sebagai juara Kumpulan B untuk mengelak bertemu pemenang Kumpulan A yang berkemungkinan besar bakal menjadi milik gergasi bola jaring tanah air, Kuala Lumpur (KL) Wildcats.


Banduan penjara Pengkalan Chepa lolos ditahan semula
Oleh ROHANA MOHD. NAWI

28 Mac 2021, 12:13 pm
KOTA BHARU – Selepas hampir 17 jam meloloskan diri, polis berjaya menjejak sebelum menangkap semula seorang banduan penjara Pengkalan Chepa di Kampung Terbak, Tumpat hari ini.
Suspek, Mohamad Soolleh Mohd.Noor, 31, yang melarikan diri kira-kira pukul 10 pagi semalam ditemui sedang menunggang sebuah motosikal jenis Honda EX5 kira-kira pukul 3 pagi tadi.
Ketua Polis Daerah Kota Bharu, Asisten Komisioner Abdul Rahim Daud, sewaktu tangkapan dijalankan, banduan itu sudah menunggang motosikal sejauh 25 kilometer dari penjara telah terbabas masuk ke dalam sebuah tali air ketika sampai di kampung berkenaan.
Katanya, suspek ditahan oleh sepasukan pegawai dari Jabatan Siasatan Jenayah Kota Bharu dan Tumpat kira-kira pukul 5 pagi.
“Sebelum itu, pihak polis telah mengekori suspek yang menunggang motosikal dari kawasan Masjid Kelaboran, Tumpat ke lokasi kejadian sebelum dia terbabas di dalam tali air.
“Polis telah menjalankan operasi mencari suspek di dalam tali air itu dan menemui lelaki itu kira-kira dua jam kemudian. Suspek dibawa ke Hospital Raja Perempuan Zainab II di sini untuk pemeriksaan lanjut,” katanya ketika dihubungi Kosmo! di sini hari ini.

Abdul Rahim berkata, polis sedang menyiasat sama ada motosikal yang digunakan suspek itu dicuri atau terdapat individu yang meminjamkannya kepada suspek. – K! ONLINE


Majlis pernikahan Neelofa-Haris disiasat polis
Oleh EDDY AQMAL MOHAMED HAMIDI

28 Mac 2021, 11:49 am
PETALING JAYA – Polis Kuala Lumpur mengesahkan telah membuka siasatan berhubung kegagalan mematuhi prosedur operasi standard (SOP) sewaktu majlis pernikahan selebriti popular, Neelofa semalam.
Ketua Polis Daerah Dang Wangi, Asisten Komisioner Mohamad Zainal Abdullah berkata, pihaknya akan memanggil penganjur majlis berkenaan dalam tempoh terdekat bagi membantu siasatan berhubung perkara tersebut.
“Kertas siasatan telah dibuka mengikut Seksyen 21A Akta Pencegahan dan Pengawalan Penyakit Berjangkit 1988 (Akta 342).
“Kita sedang siasat perkara itu (majlis pernikahan) dan akan memanggil pihak penganjur tidak lama lagi,” katanya menerusi satu kenyataan hari ini.
Terdahulu, tular beberapa keping gambar majlis pernikahan selebriti popular Neelofa,32, dan Muhammad Haris Mohd. Ismail atau PU Riz, 26, di sebuah hotel di ibu negara.
Bagaimanapun penularan gambar berkenaan menerima kecaman hebat netizen yang mempersoalkan mengapa tiada penjarakan fizikal dan dilakukan tanpa mengikut SOP yang telah ditetapkan kerajaan. – K! ONLINE


Kerana Neelofa, perkataan ‘Deen’ pula sohor kini
Oleh KOSMO!

28 Mac 2021, 12:05 pm
PETALING JAYA – Gara-gara kapsyen hantaran Instagram selebriti terkenal, Neelofa, perkataan ‘Deen’ yang bermaksud agama sohor kini (trending) dalam Twitter sejak semalam.
Perkataan tersebut meledak selepas Neelofa atau nama sebenarnya Noor Neelofa Mohd Noor, 32, memuat naik sekeping foto bersama suaminya, Haris Ismail, 26, usai majlis pernikahan semalam.

Dalam perkongsian tersebut, Neelofa menulis kapsyen bahawa Haris yang juga pendakwah bebas itu telah melengkapkan separuh daripada agamanya.
KAPSYEN Neelofa yang dimuat naik semalam mengundang perhatian ramai.
“You complete half of my Deen, Alhamdulillah (Awak sudah melengkapkan separuh daripada agama saya),” tulis bekas pemenang Bintang Paling Popular ABPBH 29 itu.
Susulan daripada kapsyen tersebut juga, rata-rata netizen turut menzahirkan keinginan untuk mendirikan rumah tangga bagi melengkapkan agama masing-masing.

Selain kapsyen tersebut, sebuah video yang dikongsi adik bekas pengacara MeleTOP, Atisha Khan malam tadi turut menarik perhatian ramai apabila Haris dilihat menjadi imam ketika menunaikan solat bersama ahli keluarga lain.
Selain itu, barangan cenderahati atau doorgift daripada beberapa jenama terkenal antarabangsa buat tetamu juga antara yang menarik perhatian ramai semalam.
Serum jenama Lancome dan barangan kemas Swarovski antara produk mewah dibawa pulang oleh tetamu yang hadir.
Malah, konsep pernikahannya hasil sentuhan perunding perkahwinan Reka Teemor menjadi buah mulut ramai kerana mengaplikasikan suasana di Jabal Rahmah dalam majlis yang dikatakan sebagai ‘wedding of the year’ tersebut.
Neelofa selamat diijabkabulkan dengan Haris dalam sebuah majlis tertutup di sebuah hotel terkemuka di ibu negara.
Neelofa yang anggun dalam persalinan serba putih hasil rekaan Alia Bastamam itu menerima sebentuk cincin sebagai mas kahwin daripada pihak lelaki.
Pun begitu, jumlah wang hantaran dirahsiakan atas permintaan kedua-dua belah mempelai. – K! ONLINE


UMNO perkukuh undang-undang syariah jika kembali berkuasa
Oleh ZULKIFLI MANZOR

28 Mac 2021, 11:45 am
KUALA LUMPUR – UMNO bercadang meminda Perlembagaan Persekutuan bagi memastikan undang-undang jenayah syariah lebih kukuh dalam sistem perundangan negara jika memperoleh majoriti dua pertiga kerusi Parlimen pada Pilihan Raya Umum Ke-15 (PRU-15).
Presiden UMNO Datuk Seri Dr. Ahmad Zahid Hamidi berkata, Mahkamah Tinggi baru-baru ini membuat keputusan mengenai kebenaran penggunaan kalimah Allah oleh bukan Islam dan keputusan tersebut amat menyentuh perasaan umat Islam.
Menurut beliau, keputusan Mahkamah Persekutuan dalam kes Iki Putra Mubarak pula memberi implikasi yang mendasar dan berpotensi untuk membatalkan banyak lagi peruntukan jenayah syariah.
“Malah boleh melumpuhkan sistem undang-undang jenayah Syariah di Malaysia. Keputusan ini juga boleh menggugat kuasa negeri-negeri untuk menggubal dan menguatkuasakan Enakmen Jenayah Syariah.
“Mungkin kita perlu pinda Perlembagaan Persekutuan untuk memastikan undang-undang syariah Islam lebih kukuh dalam sistem perundangan negara kita,” katanya pada Perhimpunan Agung UMNO (PAU) 2020 di Pusat Dagangan Dunia Putra (PWTC) di sini hari ini. – K! ONLINE


Ekonomi Malaysia baik di bawah pentadbiran Najib
Oleh ZULKIFLI MANZOR

28 Mac 2021, 11:38 am
KUALA LUMPUR – Negara mencatat kadar pertumbuhan ekonomi tertinggi serta penerima pelaburan asing terbesar di rantau Asia dibawah pentadbiran bekas Perdana Menteri, Datuk Seri Najib Tun Razak.
Presiden UMNO, Datuk Seri Dr. Ahmad Zahid Hamidi berkata, bagaimanapun selepas Pilihan Raya Umum ke-14 (PRU-14) ekonomi negara amat tenat dan ketinggalan serta berada di ambang kemunduran.
“Sekarang kita kian ketinggalan. Negara jiran menerima limpahan pelaburan walaupun mereka turut dilanda pandemik Covid-19.
“Bagi menjadi kerajaan semula, kita perlu kemukakan tawaran baharu yang boleh mengembalikan hak-hak rakyat yang telah
hilang,” katanya pada Perhimpunan Agung UMNO (PAU) 2020 di Pusat Dagangan Dunia Putra (PWTC) di sini hari ini.
Justeru, Ahmad Zahid berkata, UMNO perlu tampil dengan satu model ekonomi baharu berteraskan Ekonomi Patriotisme yang bermatlamat memberi keadilan ekonomi kepada seluruh rakyat di samping membina negara yang stabil.
Tambah beliau, agenda ekonomi bersepadu Barisan Nasional yang tergendala apabila kerajaan bertukar tangan pada PRU-14 juga perlu dikembalikan.

Kata beliau, Ekonomi Patriotisme hendaklah dijadikan asas kepada kerangka model ekonomi bagi pemerkasaan pembangunan negara pasca pandemik Covid-19. – K! ONLINE


Tawaran United sukar ditolak Atletico
Oleh KOSMO!

28 Mac 2021, 11:45 am
MANCHESTER – Kelab gergasi England, Manchester United dilaporkan cuba untuk mengambil kesempatan ekoran masalah kewangan yang dihadapi Atletico Madrid dengan memancing khidmat pemain tengah mereka, Marcos Llorente.
Ketika United mengesahkan bahawa pengurus mereka, Ole Gunnar Solskjaer sudahpun menandatangani kontrak lanjutan, ia bermakna pasukan itu akan terus berada di pasaran perpindahan musim panas nanti.
Ketika ini keutamaan United adalah untuk mendapatkan penyerang dan pemain pertahanan tetapi peluang yang ada untuk mendapatkan Llorente mungkin tidak akan dilepaskan oleh pasukan itu.
Laporan media di Sepanyol menyebut, United sudah melancarkan bidaan awal sebanyak £65.8 juta (RM376.27 juta) untuk mendapatkan pemain antarabangsa Sepanyol berkenaan dan ia adalah satu nilai yang sukar ditolak Atletico ketika ini.
Llorente dilaporkan gembira bersama Atletico ketika ini tetapi terpaksa mengikut apa sahaja yang diputuskan oleh kelabnya itu.
Perancang kreatif itu berjaya meledak 15 gol dalam 72 penampilan sejak 18 bulan lalu apabila melengkapkan perpindahan dari Real Madrid. – AGENSI


UMNO tidak akan tukar ‘tuan’
Oleh ZULKIFLI MANZOR

28 Mac 2021, 12:02 pm
KUALA LUMPUR – Presiden UMNO, Datuk Seri Dr. Ahmad Zahid Hamidi memberi jaminan parti itu tidak akan menukar ‘tuan’ walaupun maruah UMNO cuba dibeli dan ditekan supaya dibubarkan.
Menurutnya, beliau selaku Presiden UMNO memilih jalan sukar, menolak semua tawaran dan tidak tunduk dengan ugutan mahupun pertuduhan bagi mempertahankan ‘tuan’ sedia ada iaitu ahli UMNO dan sekalian rakyat Malaysia.
Tegasnya, beliau malah tidak keseorangan dalam perkara tersebut kerana ahli UMNO peringkat akar umbi, bahagian, negeri dan Majlis Kerja Tertinggi (MKT) bersamanya.
“Kita tidak akan terpengaruh dengan pujuk rayu kluster “apit lempang cencang galang” untuk merubah keputusan kita yang sehingga malam tadi masih merayau dengan kuncu-kuncunya
“Masih menjadi makhluk perosak kepada parti. Cukuplah. Kalau rasa nak jadi pemimpin dan ahli UMNO taat kepada peraturan dan keputusan parti,” katanya pada Perhimpunan Agung UMNO (PAU) 2020 di Pusat Dagangan Dunia Putra (PWTC) di sini hari ini.
Ahmad Zahid berkata, UMNO menolak pembelot serta pengkhianat dan tidak mahu makhluk perosak yang memusnahkan parti.

Ujarnya, budaya lompat parti semakin menjadi-jadi menyebabkan pengundi dan rakyat berasa dikhianati kerana jawatan dan ghanimah ditukar dengan maruah diri.
“Sedarlah, politik ini ditentukan oleh kluster rakyat. Bukan kluster gila kuasa, bukan kluster broker, bukan kluster oportunis atau kluster lompat pagar.
“Bukalah minda dan berfikir dua tiga tapak ke hadapan demi masa depan anak cucu kita,” katanya. – K! ONLINE


Rossi puas hati prestasi jentera
Oleh KOSMO!

28 Mac 2021, 12:15 pm
DOHA – Pelumba sensasi Itali, Valentino Rossi mengakui gembira dengan kestabilan jentera YZR-M1 dan hanya perlu memperkemaskan terutama kombinasi pemilihan tayar pada perlumbaan pembukaan di Grand Prix (GP) Qatar malam ini.
Rossi yang menyertai pasukan Petronas Yamaha Sepang Racing Team (SRT) tersebut memulakan sesi latihan pertama (FP1) di Litar Antarabangsa Losail di kedudukan kesembilan manakala rakan sepasukannya, Franco Morbidelli mencatatkan masa terpantas pada sesi tersebut.
Pada sesi FP2, pasukan Ducati Lenovo Team mempersembahkan tunggangan solid apabila Jack Miller merampas kedudukan dari Morbidelli selaku pelumba terpantas diikuti rakan sepasukannya Francesco Bagnaia di tempat kedua. Pelumba Monster Energy Yamaha, Fabio Quartararo di tempat ketiga.
“Saya suka dengan kestabilan jentera pada saingan kali ini dan saya gembira dengan hasil yang kami peroleh secara keseluruhan. Tetapi, kami perlu memperkemaskan lagi beberapa kekurangan.
“Ini termasuk sistem elektronik bagi mendapatkan kuasa yang tepat pada saingan esok. Selain itu, kami perlu membuat keputusan yang tepat mengenai pemilihan tayar pada perlumbaan nanti. Keadaan suhu litar pasti berbeza dan pasukan perlu bijak membuat keputusan agar jentera dapat memecut lebih laju terutama di selekoh,” kata Rossi.
Semalam, adalah keputusan terbaik buat kem pasukan Yamaha apabila keempat-empat pelumba mereka berada dalam kelompok 10 terpantas sekali gus dilihat tidak berdepan masalah untuk memberi tekanan kepada pasukan Ducati.

“Pada perlumbaan kali ini saya mengikuti rentak pelumba Ducati terutama Miller dan Bagnaia kerana jentera mereka sangat baik pada musim ini. Saya yakin mereka menjadi pasukan terkuat di Qatar esok (hari ini),” tambah Rossi.
Sebagai rekod, Ducati mempunyai rekod terbaik di Qatar apabila melakar kemenangan berturut-turut pada musim 2019 dan 2020 menerusi bekas pelumba berpengalamannya, Andrea Dovizioso.
Sudah pasti tahun ini Ducati tidak ingin melepaskan kemenangan tersebut dan dijangka Miller bakal melengkapkan kemenangan ketiga buat pasukan Itali itu. – AGENSI


Johor Jewels tidak boleh cepat selesa
Oleh MUHAMMAD ZUHAILY BADLISHAH

28 Mac 2021, 11:30 am
BINTANG Johor Jewels, Nurfariha Abdul Razak percaya masih ada ruang boleh diperbaiki meskipun pasukannya sudah berada dalam keadaan selesa untuk mara ke separuh akhir Netball Super League (NSL) musim ini.
Johor ketika ini berjaya merakam kemenangan kedua berturut-turut dalam aksi Kumpulan B selepas menewaskan Pahang Tulips 71-44 di Stadium Juara, Bukit Kiara, Kuala Lumpur kelmarin.
Bagaimanapun, Nurfariha, 26, enggan Johor mendabik dada dan merasakan mereka mampu mencatat kemenangan mudah ke atas Pahang apabila kedua-dua pasukan bertemu sekali lagi untuk aksi keempat hari ini.
“Peratusan jaringan kami kurang dan bahagian pertahanan juga gagal mencuri banyak bola. Walaupun bermula perlahan tetapi kami berjaya bangkit.
“Sekarang semuanya berjalan mengikut perancangan tetapi masih ada kelemahan boleh diperbaiki. Kami akan cuba kurangkan kesilapan pada aksi seterusnya,” kata Nurfariha yang beraksi sebagai center dan wing attack Johor serta skuad kebangsaan.


Pekerja syarikat penghantaran maut selepas tercampak
29 Mac 2021, 10:54 pm
PETALING JAYA – Seorang pekerja syarikat penghantaran maut selepas motosikal yang ditunggang merempuh sebuah kereta menyebabkannya tercampak dan terkena tayar lori di Jalan Langkawi, Setapak dari arah Jalan Taman Ibu Kota menghala ke Jalan Gombak, hari ini.
Dalam kejadian kira-kira pukul 6.19 petang, mangsa yang berusia 19 tahun dan beralamat di Apartment Teratai Mewah itu mengalami kecederaan parah dan meninggal dunia di tempat kejadian.
Ketua Jabatan Siasatan dan Penguatkuasaan Trafik (JSPT) Kuala Lumpur, Asisten Komisioner Zulkefly Yahya berkata, hasil siasatan mendapati kemalangan berlaku melibatkan tiga kenderaan.
Katanya, kemalangan berlaku apabila motosikal yang ditunggang mangsa telah merempuh bahagian belakang kereta jenis Honda Jazz di lorong kiri jalan.
“Rempuhan kuat itu menyebabkan mangsa tercampak ke lorong sebelah kanan dan terkena bahagian tayar hadapan sebelah kiri lori yang sedang bergerak di lorong kanan.
“Ekoran kemalangan itu, mangsa cedera parah dan telah disahkan meninggal dunia di lokasi kejadian manakala pemandu kedua-dua kenderaan berusia 44 dan 55 tahun pula tidak mengalami sebarang kecederaan,” ujarnya dalam kenyataan hari ini.

Jelasnya, mayat mangsa telah dibawa ke Forensik Hospital Kuala Lumpur (HKL) dan proses bedah siasat akan dibuat setelah keputusan ujian Covid-19 diperoleh.
Kes disiasat mengikut Seksyen 41(1) Akta Pengangkutan Jalan (APJ) 1987. – K! ONLINE.


Tiada majlis buka puasa dan iktikaf di Masjidil Haram dan Masjid Nabawi
Oleh KOSMO!

29 Mac 2021, 10:11 pm
RIYADH –  Ketua Hal Ehwal Dua Masjid Paling Suci, Sheikh Abdul Rahman Al-Sudais, mengumumkan pengekalan penangguhan majlis berbuka puasa dan beriktikaf di Masjidil Haram di Mekah dan Masjid Nabawi di Madinah sepanjang bulan Ramadan tahun ini.
Beliau berkata, pihak pengurusan dua masjid berkenaan akan menyediakan juadah berbuka puasa secara pek buat jemaah  yang mengunjungi Masjidil Haram manakala perbuatan mengagihkan hidangan sahur  di Masjid Nabawi dan lamannya adalah dilarang.
Abdul Rahman memaklumkan hal ini pada sidang media tahunan yang diadakan secara maya l bagi menyampaikan perancangan sepanjang bulan puasa pada April ini.
Fokus utama program Ramadan tahun ini adalah mengekang penularan Covid-19 dengan memastikan jemaah mematuhi semua prosedur operasi standard yang ditetapkan.
“Perkara paling penting adalah memastikan jemaah mengambil suntikan vaksin, menjaga jarak fizikal dan memakai pelitup muka” katanya. – Agensi


Trend wanita bekukan sel telur ketika musim Covid-19
Oleh KOSMO!

29 Mac 2021, 10:35 pm
LONDON – Penularan wabak Covid-19 mencetuskan trend membekukan sel telur dalam kalangan wanita di Britain, lapor akhbar Daily Mail kelmarin.
Sebuah klinik kesuburan di London, Care Fertility menyatakan, permintaan prosedur pembekuan sel telur wanita di klinik tersebut meningkat  tiga kali ganda tahun lalu berbanding 2019.
Klinik yang merupakan salah satu pusat kesuburan terbesar di Britain itu melaporkan kenaikan 11 peratus jumlah wanita yang menjalani prosedur itu setiap bulan di London.
Menurut beberapa pakar, kesukaran untuk mengadakan temu janji ketika musim Covid-19 menjadikan kaum wanita bimbang usia mereka akan melepasi had terbaik untuk melahirkan anak dan memulakan keluarga.
Pengarah Embiriologi Care Fertility, Dr. Allison Campbell, berkata, wanita berusia pertengahan 30-an di zaman koronavirus semakin gelisah dengan kemungkinan sel telur mereka akan tamat tempoh ketika menunggu keadaan kembali normal.
“Mereka berasa ragu-ragu untuk keluar berseronok dan bertemu calon pasangan ketika musim  pandemik dan cenderung memilih membekukan sel telur sehingga mereka bersedia untuk hamil,” katanya.

Kos prosedur tersebut adalah sekitar £3,350 (RM19,152) . – Agensi


Penganjur dan 50 tetamu pertunjukan fesyen dicari
29 Mac 2021, 9:00 pm
PETALING JAYA – Polis sedang mengesan penganjur termasuk kira-kira 50 tetamu yang hadir ke sebuah pertunjukan fesyen jenama terkenal, Rabu lalu yang didakwa tidak mematuhi prosedur operasi standard (SOP).
Timbalan Ketua Polis Daerah Petaling Jaya, Superintendan Ku Mashariman Ku Mahmood berkata, kesemua mereka dikesan bagi membantu siasatan mengikut Seksyen 22 (a) akta pencegahan dan pengawalan penyakit berjangkit 1988.
Katanya, pihak polis akan membuat semakan daftar kehadiran mereka melalui aplikasi ‘MySejahtera’.
“Semakan polis terhadap video yang tular itu mendapati tetamu yang hadir gagal mematuhi SOP yang ditetapkan oleh Majlis Keselamatan Negara (MKN) sepanjang Perintah Kawalan Pergerakan Bersyarat (PKPB).
“Penganjur juga didapati telah memuat naik pelbagai gambar sepanjang berlangsungnya majlis yang dihadiri kira-kira 50 tetamu dengan tidak memakai pelitup muka dan tiada penjarakan sosial,” ujarnya dalam kenyataan hari ini.
Terdahulu, sebuah foto tular di laman Twitter memaparkan penganjuran sebuah pertunjukan fesyen jenama terkenal di Glamhall, Damansara Perdana didakwa tidak mematuhi SOP sepanjang acara itu berlangsung pada Rabu lalu.

Difahamkan, kebanyakan tetamu yang hadir pada acara berkenaan dipercayai tidak memakai pelitup muka dan kedudukan kerusi tetamu juga diletakkan rapat-rapat tanpa ada penjarakan fizikal seperti yang disarankan MKN. – K! ONLINE.


Dua ditahan bergaduh depan hospital
Oleh MOHAMAD NAUFAL MOHAMAD IDRIS

29 Mac 2021, 9:56 pm
KLANG – Dua lelaki ditangkap selepas dipercayai terlibat dalam insiden pergaduhan menggunakan topi keledar di pekarangan sebuah hospital swasta di sini.
Ketua Polis Daerah Klang Selatan, Asisten Komisioner Shamsul Amar Ramli berkata, kedua-dua suspek berusia 25 dan 26 tahun ditahan kira-kira pukul 6 petang tadi.
“Hasil siasatan awal mereka berdua mengaku terlibat dalam kes video tular di hospital swasta itu.
“Reman terhadap dua suspek akan dipohon esok di Mahkamah Klang,” katanya dalam kenyataan hari ini.
Kosmo! Online terdahulu melaporkan polis sedang memburu beberapa individu yang terlibat dalam pergaduhan menggunakan topi keledar di pekarangan sebuah hospital swasta di sini, kelmarin. -K! ONLINE.


Neelofa, Haris bulan madu di Langkawi?
Oleh KOSMO!

29 Mac 2021, 10:55 pm
PETALING JAYA – Ketika kisah perkahwinan mereka masih hangat diperkatakan, pasangan selebriti terkenal Neelofa dan Haris Ismail sekali lagi mengundang perhatian ramai selepas beberapa keping foto yang mendakwa mereka berbulan madu di Langkawi, Kedah tular dalam media sosial.
Dalam foto-foto berkenaan, kelihatan Neelofa dan Haris berada di sebuah lapangan terbang dan sedang menaiki sebuah penerbangan dipercayai menuju ke pulau peranginan terkenal tersebut.
Tangkap layar beberapa foto tular yang mendakwa pasangan tersebut berada di sebuah lapangan terbang sebelum berlepas dengan menaiki kapal terbang untuk berbulan madu ke Langkawi.
Rata-rata netizen menyuarakan ketidakpuashatian masing-masing dan mempersoalkan bagaimana pasangan yang baru berkahwin pada Sabtu lalu itu dibenarkan merentas negeri dan berbulan madu.
Bagaimanapun, di sebalik segala kecaman tersebut, ada juga yang berpendapat bekas pengacara MeleTOP dan suaminya itu menggunakan khidmat agensi pelancongan untuk merentas negeri.
Hasil tinjauan Kosmo! tiada sebarang perkongsian dalam Instagram Neelofa dan Haris tentang dakwaan mereka sedang berbulan madu.
Untuk rekod, pasangan tersebut selamat diijabkabul pada Sabtu lalu dalam sebuah majlis tertutup di sebuah hotel terkemuka di ibu negara.

Sebelum ini, Majlis Keselamatan Negara (MKN) pernah mengumumkan penduduk dari negeri bawah Perintah Kawalan Pergerakan Pemulihan (PKPP) dibenarkan melancong namun menggunakan agensi pelancongan berdaftar dengan Kementerian Pelancongan, Seni dan Budaya Malaysia (MOTAC) berkuatkuasa 10 Mac lalu.
Bagaimanapun, kebenaran rentas negeri tersebut hanya dibenarkan di antara negeri kategori PKPP juga.
Berdasarkan laporan MKN hari ini, Selangor, Wilayah Persekutuan Kuala Lumpur, Johor, Pulau Pinang, Kelantan dan Sarawak tertakluk sebagai enam negeri di bawah Perintah Kawalan Pergerakan Bersyarat.
Manakala, lapan lagi negeri iaitu Kedah, Sabah, Terengganu, Sabah, Perak, Perlis, Negeri Sembilan dan Melaka pula di bawah PKPP.
Hari ini, Ketua Polis Daerah Dang Wangi, Asisten Komisioner Mohamad Zainal Abdullah mengesahkan Neelofa akan dipanggil memberi keterangan esok berhubung pematuhan prosedur operasi standard (SOP) pada majlis pernikahannya, Sabtu lalu.
Terdahulu, tular satu gambar di media sosial mendakwa majlis perkahwinan selebriti itu tidak mematuhi SOP yang ditetapkan oleh MKN sehingga mendapat kecaman ramai.- K! ONLINE


Rumah terbakar, lelaki ditemui rentung
Oleh ALICIA JOHNY KUEH

29 Mac 2021, 8:55 pm
SIBU – Seorang lelaki ditemui rentung dalam satu kejadian kebakaran di sebuah rumah di Jalan Tiong Hua pada Isnin lalu.
Ketua Polis Daerah Sibu, Asisten Komisioner Stanley Jonathan Ringgit ketika dihubungi berkata, mangsa merupakan seorang duda yang dikenali sebagai Ameng berusia dalam lingkungan 40-an.
“Hasil pemeriksaan mendapati  kejadian berlaku kira-kira pukul 1.50 pagi melibatkan dua blok rumah kayu teres dua tingkat. Terdapat seorang mangsa lelaki yang telah rentung dibawah timbunan kayu.
“Siasatan juga mendapati mangsa berada di dalam bilik tidurnya seorang diri sementara ibunya berada di bilik berasingan,” katanya dalam satu kenyataan hari ini.
Mengulas lanjut, ibu mangsa berjaya diselamatkan oleh orang awam yang berada di lokasi ketika kejadian.
“Mayat mangsa telah di hantar ke hospital untuk tindakan lanjut dan operasi pemadaman tamat pada pukul 7.50 pagi,” jelasnya.

Punca kebakaran masih dalam siasatan dan kes diklasifikasikan sebagai mati mengejut. K! ONLINE.


Mayat berulat atas bumbung bengkel
Oleh MOHD YUNUS YAKKUB

29 Mac 2021, 11:41 pm
KLANG – Seorang lelaki yang hilang sejak Jumaat lalu ditemui mati dengan keadaan mayatnya telah berulat di atas bumbung sebuah bengkel di Bukit Kapar di sini hari ini.
Mayat lelaki berusia 54 tahun ditemui orang awam sebelum memaklumkannya kepada pihak berkuasa.
Penolong Pengarah Operasi Bomba Selangor, Hafisham Mohd. Noor berkata, seramai 12 anggota dari Balai Bomba dan Penyelamat Kapar telah dikejarkan ke lokasi kejadian sebaik menerima panggilan kecemasan pukul 7.54 malam.
Katanya, mayat lelaki itu ditemui pada ketinggian kira 3.3 meter di atas bumbung itu.
“Mayat itu telah disanitasi sebelum diturunkan dan berdasarkan keadaan mayat telah berulat dan tidak sempurna.
“Kemudiannya mayat itu diserahkan kepada pihak polis untuk tindakan selanjutnya,” katanya ketika dihubungi hari ini. – K! ONLINE.


Belanja lebih RM2,000 cabar saman RM17
Oleh KOSMO!

29 Mac 2021, 10:00 pm
ISLAMABAD  – Seorang lelaki di daerah Chakwal, wilayah Punjab, Pakistan membelanjakan wang  lebih 35,000 rupee (RM2,000) untuk mencabar saman kerana kesalahan trafik berjumlah cuma 300 rupee (RM17), lapor akhbar Gulf News, kelmarin.
Saman itu dikeluarkan Polis Lebuh Rraya Nasional (NHMP) pada 27 Februari lalu atas kesalahan menggunakan nombor plat pendua  yang tidak mengikut spesifikasi pada kenderaannya.
Lelaki tersebut, Mohammed Noman Awan perlu melantik seorang peguam dan menanggung perbelanjaan perjalanannya selain kos guaman untuk mengemukakan petisyen bertulis terhadap NHMP.
Lelaki itu turut meminta Mahkamah Tinggi Islamabad membatalkan saman tersebut.
Peguam bela, Saad Safdar berkata, ia bukan soal saman berjumlah hanya  300 rupee tetapi melibatkan persoalan undang-undang yang ‘lebih besar’ dan memerlukan campur tangan mahkamah.
“Di bawah Ordinan Kenderaan Bermotor 1956, hanya Lembaga Pendaftaran Kenderaan Bermotor mengeluarkan plat nombor pendaftaran khusus dan mempunyai ukuran dan bentuk serupa.

“Namun, lebuh raya tertakluk di bawah bidang kuasa kerajaan persekutuan. Undang-undang Punjab dan wilayah lain tidak terpakai di sana,” katanya selepas sesi pendengaran di mahkamah semalam.
Peguam itu mendakwa, tiada peruntukan yang menyebut tentang ketidakwajaran penggunaan plat pendua dalam Ordinan Lebuh Raya Nasional dan Keselamatan 2000.
Hakim, Babar Sattar telah mendengar petisyen itu dan akan mengemukakan balasan terperinci pada 29 April ini. – Agensi


Larangan berjalan atas eskalator di Saitama
Oleh KOSMO!

29 Mac 2021, 9:47 pm
TOKYO – Pihak berkuasa di wilayah Saitama, Jepun menetapkan larangan berjalan di atas eskalator untuk mengelakkan kecederaan terutamanya ketika pengguna bergegas menuju ke stesen kereta api, lapor akhbar The Asahi Shimbun semalam.
Pentadbiran tempatan menyatakan, wilayah Saitama telah menggubal draf peraturan penggunaan eskalator itu pada 26 Mac lalu.
Tindakan tersebut menjadikan Saitama wilayah pertama di Jepun yang melaksanakan undang-undang baharu seumpamanya.
Menerusi peraturan itu, pengguna dikehendaki berdiri dan dilarang berjalan naik atau menuruni eskalator.
Pengendali kemudahan itu wajib memaklumkan kepada pengguna mengenai tatacara penggunaan eskalator yang selamat.
Bagaimanapun, buat masa ini, peraturan itu tidak menetapkan penalti kepada pengguna atau pemilik  eskalator yang melanggar peraturan tersebut.

Menurut data yang dikumpulkan Persatuan Lif Jepun, sebanyak 805 kecederaan melibatkan pengguna eskalator akibat berjalan semasa menggunakan kemudahan itu antara Januari 2018 hingga Disember 2019. – AFP


Empat sekeluarga dikebumi dalam satu kubur
Oleh ISKANDAR SHAH MOHAMED

29 Mac 2021, 7:12 pm
KUALA LANGAT – Jenazah empat sekeluarga yang terkorban dalam kemalangan di Kilometer 4, Jalan Bentong-Raub, Pahang selamat dikebumikan dalam satu kubur, petang tadi.
Jenazah Allahyarham Marlianna Abdul Muid, 37, adiknya, Marlia, 36, dan dua kanak-kanak iaitu Muhammad Aisy Harraz Aziz, 7, dan anak Marlia, Muhammad Faizz Aryan Mohd. Faizuddin, 9, dikebumikan di Tanah Perkuburan Islam Morib, Banting di sini, kira-kira pukul 4.45 petang.
Terdahulu, semua jenazah yang dibawa dari Hospital Bentong tiba di Masjid Jamek Jama’iyah Morib untuk disembahyangkan pada pukul 3.15 petang.
Suasana hiba menyelubungi kawasan tanah perkuburan itu dengan kehadiran puluhan ahli keluarga dan saudara mara Allahyarham.
Dalam kejadian pukul 4.10 pagi itu, empat sekeluarga itu maut selepas kereta dinaiki mereka bertembung dengan sebuah treler mengangkut kenderaan di Kilometer 4, Jalan Bentong-Raub, kira-kira 195 kilometer dari Kuantan, Pahang. -K! ONLINE.


Blues AQSA untuk Hobin Jang Hobin
Oleh KOSMO!

29 Mac 2021, 7:51 pm
PETALING JAYA – Membawa semangat kenegerian dan bermatlamat menyemarakkan demam sukan bola sepak tanah air, kumpulan muzik, AQSA kini mempertaruhkan sebuah lagu berentak blues bertajuk Musuhnya Habis Binasa khas untuk penyokong skuad Hobin Jang Hobin.
“Sebenarnya, perancangan untuk menghasilkan sebuah lagu khusus untuk pasukan bolasepak Negeri Sembilan telah diadakan sebelum saingan Liga Premier bermula lagi.  Ini merupakan satu daripada kerjasama Aqsa dengan Kelab Penyokong Bolasepak Negeri Sembilan, Otai N9 Bola Fans bagi menarik perhatian khalayak dan menyokong pasukan bola sepak Negeri Sembilan,” kata Zaha, selaku pemain gitar dan ketua kumpulan.
KUMPULAN AQSA berharap lagu Musuhnya Habis Binasa mampu meniup semangat juang penyokong serta pemain bola sepak skuad Negeri Sembilan.
Menurutnya, kebangkitan mendadak pasukan bolasepak Negeri Sembilan pada ketika ini juga menguatkan tekad AQSA untuk menyiapkan lagu tersebut dalam masa yang terdekat.
“Kami sedar sebelum ini terdapat beberapa buah lagu yang telah dicipta untuk pasukan Negeri Sembilan seperti Hobin Jang Hobin (Poe) serta sebuah lagu dendangan Waris, tetapi kami berpendapat sudah tiba masanya Negeri Sembilan mempunyai lagu baharu dan sesuai untuk dinyanyikan bersama oleh penyokong Negeri Sembilan,” tambah Zaha.
Bertindak selalu pencipta sepenuhnya lagu berkenaan, Zaha yang juga bekas gitaris kumpulan Spring itu berkata, melodi serta lirik Musuhnya Habis Binasa kini menghitung hari untuk menjalani rakaman di studio.
“Kami yakin, produk terbaharu AQSA mampu untuk meniup semangat juang penyokong serta pemain bola sepak skuad Negeri Sembilan itu sendiri,” jelas Zaha.

Sebelum ini, Aqsa yang berasal dan aktif di sekitar Negeri Sembilan dan Kuala Lumpur pernah mengeluarkan single, Kampungku Baru menerusi album kompilasi Sahabat Penghibur Jalanan yang membariskan kumpulan-kumpulan busking dari seluruh negara.
AQSA ditubuhkan sejak 2016 aktif menjayakan persembahan di sekitar Negeri Sembilan dan Kuala Lumpur.
Ditubuhkan sekitar 2016, kumpulan berkenaan dianggotai oleh Mohd Adzhar Mohd Yusuf (Zaha) selaku pemain gitar, Mazlan Mohd Sharif (Aboy) pemain bass, Suhaimi Othman (Emy) drum dan Iskandar Dzulkifli (Is) selaku penyanyi itu sering terlibat menjayakan konsert, live band busking dan memenuhi undangan korporat.
Zaha pernah beraksi di pentas Anugerah Juara Lagu bersama Spring pada 1993 dan 1996. Zaha dan mewakili Malaysia ke Asia Wind Festival di China pada 1998. Aboy yang aktif bermain bass sejak 2001 pula pernah menganggotai beberapa buah kumpulan muzik sebelum ini. Emy pula berpengalaman luas sebagai pemain drum dan pernah beraksi bersama kumpulan EYE, manakala, Is banyak membuat persembahan acara-acara korporat sejak beberapa tahun lalu. – K! ONLINE


New Zealand lulus RUU cuti berbayar wanita keguguran
Oleh KOSMO!

29 Mac 2021, 7:14 pm
WELLINGTON – New Zealand bakal menjadi satu-satunya negara di dunia yang menawarkan cuti berbayar untuk pekerja wanita yang mengalami keguguran kandungan selepas parlimen meluluskan usul tersebut, baru-baru ini.
Pekerja di New Zealand bakal diberi hak cuti tiga hari berbayar selepas mengalami keguguran di bawah undang-undang yang akan mendapat persetujuan kerajaan setelah berjaya melepasi peringkat terakhir parlimen.
Ahli Parlimen Parti Buruh, Ginny Andersen, yang memperkenalkan rang undang-undang itu (RUU) mengatakan bahawa ia akan menjadikan New Zealand negara kedua yang memberikan manfaat sedemikian kepada rakyatnya.
Selain New Zealand, India turut membenarkan wanita bercuti enam minggu jika mengalami keguguran.
“Saya berharap bahawa walaupun kita menjadi yang pertama, kita tidak akan menjadi yang terakhir dan negara lain juga akan memulakan undang-undang bagi sistem cuti belas ihsan dan adil.
“Semoga tindakan ini akan membuatkan negara lain menyedari keperitan dan kesedihan yang timbul akibat keguguran dan kematian bayi dalam kandungan”, katanya di parlimen semasa pembacaan terakhir RUU. -Agensi


Pemecatan: keputusan Apandi mohon dokumen 25 Mei ini
Oleh NUZULSHAM SHAMSUDDIN

29 Mac 2021, 7:15 pm
KUALA LUMPUR – Mahkamah Tinggi di sini hari ini menetapkan 25 Mei ini untuk keputusan permohonan bekas Peguam Negara, Tan Sri Mohamed Apandi Ali mendapatkan dokumen berkaitan pemecatannya, hampir tiga tahun lalu.
Hakim Datuk Seri Latifah Mohd. Tahar menetapkan tarikh tersebut selepas mendengar hujah daripada kedua-dua belah pihak-pihak pada prosiding yang dijalankan secara atas talian hari ini.
Menurut peguam, Datuk Abduk Shukor Ahmad yang mewakili Mohamed Apandi, dokumen-dokumen tersebut tidak termaktub di bawah Akta Rahsia Rasmi dan bukannya rahsia kerajaan.
“Kami memohon kesemua dokumen termasuk dokumen yang dikeluarkan di antara Perdana Menteri (Tun Mahathir) dan kerajaan berkaitan dengan nasihat atau keputusan mereka membabitkan pemecatan Tan Sri Mohamed Apandi sebagai Peguam Negara,”ujarnya ketika dihubungi.
Sementara itu, Peguam Kanan Persekutuan, Sahmasul Bolhassan ketika membantah permohonan tersebut menyatakan dokumen-dokumen yang dimohon adalah tidak relevan, tidak perlu dan tidak dinyatakan terperinci.
Disebabkan perincian dokumen yang dimohon tidak diperincikan dengan jelas, maka terdapat kemungkinan ada di antara dokumen-dokumen itu termaktub di bawah Akta Rahsia Rasmi 1972.

Oleh itu, ujar Shamsul, permohonan tersebut adalah sesuatu yang membazirkan masa dan wajar ditolak.
Pada 11 Disember 2020, Mohamed Apandi memfailkan permohonan untuk mendapatkan dokumen berkaitan penamatan khidmatnya sebagai Peguam Negara dalam saman menuntut ganti rugi RM2.2 juta terhadap bekas Perdana Menteri, Tun Dr Mahathir Mohamad dan kerajaan Malaysia yang dinamakan sebagai defendan.
Menurut afidavit yang difailkan, bekas Peguam Negara itu menyatakan dokumen itu berada dalam milikan, jagaan atau kuasa kedua-dua defendan dan perlu diberikan kepada untuk plaintif membuktikan tuntutan samannya.
Pada 13 Oktober tahun lalu, Mohamed Apandi memfailkan saman terhadap Tun Mahathir dan Kerajaan Malaysia yang dinamakan sebagai defendan pertama dan kedua atas dakwaan bekas Perdana Menteri itu telah menyalahgunakan kuasanya sehingga menyebabkan beliau kehilangan jawatan tertinggi dalam Jabatan Peguam Negara, dua tahun lalu. K! ONLINE.


Individu gaduh depan hospital diburu
Oleh MOHAMAD NAUFAL MOHAMAD IDRIS

29 Mac 2021, 7:51 pm
KLANG – Polis sedang memburu beberapa individu yang terlibat dalam pergaduhan menggunakan topi keledar di pekarangan sebuah hospital swasta di sini, kelmarin.
Insiden tersebut tular menerusi sebuah video berdurasi 14 saat di media sosial termasuk aplikasi WhatsApp dengan dua lelaki termasuk warga Afrika cedera dipukul menggunakan topi berkenaan.
Ketua Polis Daerah Klang Selatan, Asisten Komisioner Shamsul Amar Ramli berkata, berdasarkan rakaman video itu memaparkan beberapa lelaki sedang berkumpul di hadapan hospital itu.
“Seorang daripada lelaki itu yang tidak memakai baju kelihatan sedang berkomunikasi dengan seorang lelaki India yang memakai baju berwarna hitam.
“Kemudiannya, dia telah dipukul di kepala oleh lelaki berbaju warna hitam itu menggunakan sebuah topi keledar berwarna merah yang dipegangnya,” katanya dalam kenyataan di sini hari ini.
Beliau menjelaskan siasatan lanjut berhubung punca kejadian masih dijalankan dan kes disiasat mengikut Seksyen 324 Kanun Keseksaan. K! ONLINE.


Tiga lagi nelayan Vietnam ditemui selamat
Oleh TOREK SULONG

29 Mac 2021, 8:24 pm
PASIR PUTEH – Tiga lagi nelayan warga Vietnam yang menjadi mangsa bot karam berhampiran Pulau Nam Du, Vietnam enam hari yang lalu ditemui selamat di perairan Kelantan petang semalam.
Pengarah Agensi Penguatkuasaan Maritim Malaysia (Maritim Malaysia) Kelantan, Kapten Maritim Muhd. Nur Syam Asmawie Yaacob berkata, tekong bot, Tee Lee Van Chong, 47,dan dua awak-awak, Cau
Van Wang dan Nguyen Hau Binh masing-masing berusia 20 tahun ditemui kira-kira 5.7 batu nautika dari pelantar minyak Tanjung A dekat Tok Bali di sini.
Katanya, ketiga-tiga mangsa diselamatkan oleh sebuah kapal pelantar iaitu Express 93 yang turut menyelamat rakan mereka kelmarin.
“Siasatan awal mendapati nelayan terbabit turun ke laut pada 11 Mac lalu sebelum bot mereka karam enam hari yang lalu.
“Mangsa pertama yang ditemui semalam telah mengesahkan bahawa ketiga-tiga warga Vietnam itu merupakan tekong dan awak-awak dari bot sama yang dinaikinya selepas melakukan pengecaman wajah,” katanya dalam satu kenyataan hari ini.
Menurut Muhd. Nur Syam Asmawie, berdasarkan maklumat daripada tekong bot, tinggal seorang lagi awak-awak yang masih hilang dan belum ditemui. – K! ONLINE.


Akta Koperasi berkuat kuasa 1 April ini
Oleh NUR SHARIEZA ISMAIL

29 Mac 2021, 7:33 pm
PUTRAJAYA – Kementerian Pembangunan Usahawan dan Koperasi, menguatkuasakan Akta Koperasi  (pindaan 2021)  yang akan diguna pakai bagi semua koperasi yang berdaftar di bawah Suruhanjaya Koperasi Malaysia (SKM) bermula 1 April ini.
Menterinya, Datuk Seri Wan Junaidi Tuanku Jaafar berkata, antara pindaan utama yang dibuat adalah berkaitan syarat bagi pendaftaran koperasi asas yang dipermudahkan di mana bilangan individu bagi tujuan pendaftaran, dikurangkan daripada 50 orang kepada 20 orang sahaja.
“Pindaan ini sangat bertepatan untuk menggalakkan golongan B40 terutamanya menceburi aktiviti perniagaan melalui koperasi.
“Dengan pindaan akta ini juga turut memudahkan lagi koperasi untuk menerima pembiayaan daripada mana-mana institusi kewangan di bawah seliaan Bank Negara Malaysia dan koperasi yang ditentukan oleh SKM tanpa perlu mendapatkan kelulusan SKM terlebih dahulu seperti sebelum ini, “katanya. menerusi hantaran Facebook hari ini.
Wan Junaidi berkata, beliau percaya, pindaan akta itu akan memberi impak positif, dinamik dan berdaya saing kepada masyarakat khususnya gerakan koperasi.
“Selain itu, ia bertepatan dengan sasaran  sumbangan perolehan koperasi kepada ekonomi negara yang dianggarkan berjumlah RM100 bilion menjelang 2030,” katanya. K! ONLINE.


Ami Azzizol masih belum ditemui
Oleh MOHD AZLI ADLAN

29 Mac 2021, 7:20 pm
HULU TERENGGANU – Operasi mencari dan menyelamat pada hari ketiga hari ini masih gagal menemui Ami Azzizol Abu Bakri,22, yang dikhuatiri lemas ketika mandi di Sungai Petuang, Tasik Kenyir pada Jumaat lalu.
Ketua Polis Daerah Hulu Terengganu, Deputi Superintendan Mohd. Adli Mat Daud berkata, kawasan pencarian telah diperluaskan sehingga dua kilometer radius dari lokasi lelaki itu kali terakhir dilihat sebelum tenggelam dalam kejadian yang berlaku pada pukul 5.50 petang tersebut.
“Seramai lebih 60 anggota pelbagai agensi terlibat dalam operasi mencari dan menyelamat mangsa yang masuk hari ketiga hari ini.
“Ia termasuk 15 anggota Pasukan Penyelamat Di Air (PPDA) dari Balai Bomba dan Penyelamat Kuala Berang dan Balai Bomba dan Penyelamat Kuala Terengganu,” katanya kepada Kosmo! di sini hari ini.
Mohd. Adli berkata, empat buah bot telah digunakan dalam operasi mencari dan menyelamat Ami Azzizol .
Kosmo! hari ini melaporkan lelaki berasal dari Sungai Buaya, Dungun berkenaan dilaporkan lemas dipercayai akibat kekejangan otot ketika sedang mandi di dalam sungai tersebut yang terletak berhampiran sebuah rumah rakit disewa.

Terdahulu, Ami Azzizol yang baru melangsungkan perkahwinan dengan isterinya, Syarifah Ramli, 21, bercuti bulan madu di rumah rakit berkenaan bersama keluarga mentuanya. – K! ONLINE.


Tiada unsur sabotaj nahas helikopter
Oleh AMREE AHMAD

29 Mac 2021, 7:07 pm
PUTRAJAYA – Pihak Berkuasa Penerbangan Awam Malaysia (CAAM) mengesahkan tiada elemen sabotaj dalam semua kemalangan yang melibatkan helikopter persendirian di negara ini.
Ketua Pegawai Eksekutifnya, Kapten Chester Voo berkata, jika dilihat rekod agensi itu sendiri, belum ada lagi berlaku unsur khianat oleh pihak tertentu sebagai punca nahas pesawat tersebut.
“Setakat ini, jika berdasarkan pengalaman CAAM, saya boleh memberi jaminan bahawa tiada unsur sabotaj yang menyebabkan sesuatu kes kemalangan membabitkan helikopter.
“Saya boleh beri jaminan, setakat ini tiada elemen jenayah sabotaj jika berlaku nahas helikopter tetapi kebanyakan yang berlaku lebih disebabkan faktor cuaca dan teknikal selenggara,” katanya selepas merasmikan Program Taklimat Kesedaran Keselamatan dengan Operator Helikopter di sini hari ini.
Mengulas lanjut, Voo berkata, pihaknya telah meneliti laporan Biro Siasatan Kemalangan Udara, Kementerian Pengangkutan dan akan menyarankan kepada operator terbabit untuk proses penambahbaikan.
“Lesen juruterabang dan rekod selenggara masih sah, tiada kesalahan pematuhan peraturan tapi jika ada faktor disengajakan, maka tindakan undang-undang normal boleh dikenakan,” tegasnya.

Voo bagaimanapun menyarankan sesiapa ingin menggunakan khidmat helikopter persendirian agar mengambil insurans peribadi untuk nahas udara kerana ia tidak disediakan operator berkenaan. – K! ONLINE.


Neelofa dijangka hadir beri keterangan esok
29 Mac 2021, 7:02 pm
PETALING JAYA – Polis mengesahkan selebriti popular, Neelofa akan dipanggil memberi keterangan esok berhubung pematuhan prosedur operasi standard (SOP) pada majlis pernikahannya, Sabtu lalu.
Ketua Polis Daerah Dang Wangi, Asisten Komisioner Mohamad Zainal Abdullah berkata, selain Neelofa, keluarganya turut dipanggil untuk hadir memberikan keterangan.
“Sepatutnya penganjur acara itu hadir memberi keterangan pada hari ini, bagaimanapun ia ditangguhkan esok bersama Neelofa dan keluarganya.
“Kita sudah mengambil keterangan beberapa saksi setakat ini, namun kita perlu memanggil beberapa lagi individu bagi melengkapkan siasatan,” ujarnya ketika dihubungi Kosmo! hari ini.
Terdahulu, tular satu gambar di media sosial mendakwa majlis perkahwinan selebriti itu tidak mematuhi Prosedur Operasi Standard (SOP) yang ditetapkan oleh Majlis Keselamatan Negara (MKN) sehingga mendapat kecaman ramai.
Pada majlis itu, Neelofa atau nama sebenarnya, Noor Neelofa Mohd. Noor, 32, diijabkabulkan dengan pelakon dan pendakwah, Muhammad Haris Mohd Ismail atau PU Riz, 26, di hotel terkemuka di sini. – K! ONLINE.


Individu terkaya di Republik Czech maut nahas helikopter
Oleh KOSMO!

29 Mac 2021, 6:56 pm
PRAGUE – Individu terkaya di Republik Czech, Petr Kellner dengan nilai aset melebihi A$13 bilion (RM53.8 bilion) terkorban dalam nahas helikopter di negeri Alaska, Amerika Syarikat, lapor jurucakapnya  hari ini.
Kellner, 56, yang teliti menjaga privasinya memiliki syarikat kewangan dan pelaburan antarabangsa, Kumpulan PPF yang turut terlibat dalam sektor telekomunikasi, kejuruteraan dan insurans yang mempunyai 94,000 pekerja di seluruh dunia.
“Dengan rasa dukacita yang amat mendalam kami mengumumkan pengasas Kumpulan PPF merangkap pemegang saham terbesar, Petr Kellner menemui ajal dalam keadaan tragis dalam nahas helikopter di Jajaran Alaska, Sabtu lalu.
“Punca kemalangan yang mengorbankan lima nyawa kesemuanya sedang disiasat,” kata jurucakap Kumpulan PPF, Jitka Tkadlecova kepada AFP.
Media tempatan melaporkan Kellner dalam perjalanan bermain ski heli iaitu aktiviti bermain ski menuruni bukit salji di luar laluan biasa dan hanya boleh diakses menggunakan helikopter.
Kellner, yang memulakan perniagaan menjual mesin fotostat, mengasaskan Kumpulan PPF pada 1991 iaitu dua tahun selepas kejatuhan ideologi komunis di negara bekas Czechoslovakia itu.

Kumpulan PPF dengan aset global bernilai 44 bilion euro (RM214 bilion) terdiri daripada syarikat pemberi pinjaman bukan perbankan terbesar di dunia iaitu Home Credit International yang bergerak aktif terutamanya dalam pasaran China.
PPF baru-baru ini membeli kumpulan media CME yang menjalankan operasi televisyen di Eropah tengah dan timur serta aset telekomunikasi Telenor di Balkan.
Tkadlecova berkata, upacara pengebumian Kellner akan berlangsung dalam lingkungan keluarga terdekat. – AFP


14 rumah dilanda banjir kilat
Oleh MASTURAH SURADI

29 Mac 2021, 6:28 pm
KOTA TINGGI – Sebanyak 14 buah rumah di Kampung Jawa dan Taman Kota Mas di sini dilanda banjir kilat selepas hujan lebat selama dua jam dalam kejadian tengah hari tadi.
Pegawai Angkatan Pertahanan Awam Malaysia (APM) Kota Tinggi, Mohd. Sarul Nizam Khirudin berkata, hujan pada pukul 12.30 tengah hari sehingga 2.30 petang itu turut menyebabkan sebuah tadika dan dewan di Kampung Jawa dinaiki air.
“Kawasan yang dinaiki air melibatkan 12 buah rumah di Kampung Jawa manakala di Taman Kota Mas melibatkan dua buah rumah yang terjejas.
“Bagaimanapun tidak melibatkan perpindahan mangsa ke pusat pemindahan sementara (PPS) dan tiada PPS yang dibuka.
“Keadaan air juga semakin surut namun cuaca masih mendung. Setakat ini ketinggian air di Kampung Jawa 0.3 meter hasil maklumat diterima dari Jabatan Pengairan dan Saliran,”katanya dalam satu kenyataan hari ini. – K! ONLINE.


Mayat lelaki berbungkus ditemui di tepi jalan
Oleh ASLIZA MUSA

29 Mac 2021, 6:43 pm
KUALA KANGSAR – Mayat lelaki dalam keadaan berbungkus ‘kain kapan’ dan kanvas plastik ditemukan di tepi jalan di Kilometer 57, Jalan Gerik-Kuala Kangsar berhampiran Kampung Lubok Merbau di sini hari ini.
Mayat berbalut kain berwarna putih dan selimut bercorak kartun itu ditemui orang awam di jalan menghala ke Kuala Kangsar kira-kira pukul 10.15 pagi sebelum melaporkan kepada pihak polis.
Ketua Jabatan Siasatan Jenayah Perak, Senior Asisten Komisioner Anuar Othman berkata, anggotanya yang tiba ke lokasi sejurus menerima maklumat mendapati terdapat mayat seorang lelaki dibalut dengan kain dan kanvas.
“Mangsa dipercayai warga tempatan berdasarkan parut suntikan pada bahu sebelah kiri dan disyaki telah meninggal dunia dalam tempoh kurang daripada 36 jam.
“Mangsa ditemui memakai kemeja dan berseluar pendek. Terdapat satu kesan luka pada bahagian kepala sebelah kanan namun tidak dapat dipastikan punca luka tersebut,” katanya di sini hari ini.
Anuar berkata, mangsa yang berusia lingkungan 40-an itu dipercayai mati di tempat lain namun mayatnya dibawa dan ditinggalkan di kawasan tersebut. Turut ditemui berhampiran mayat mangsa ialah seekor ayam yang telah mati.

“Pemeriksaan di lokasi mangsa dijumpai mendapati kawasan tersebut jauh dari kawasan kejiranan dan merupakan laluan utama yang digunakan dari Gerik ke Kuala Kangsar.
“Tiada dokumen pengenalan diri ditemui bersama mangsa dan semakan terhadap laporan orang hilang akan dilakukan bagi mengenal pasti identiti lelaki terbabit,” katanya. – K! ONLINE.


Satu jam tahan sakit kaki tersepit
Oleh MASTURAH SURADI

29 Mac 2021, 6:05 pm
KOTA TINGGI – Seorang pemandu lori tangki terpaksa menahan sakit kira-kira satu jam akibat tersepit selepas kenderaan dipandunya terlibat kemalangan di Jalan Kota Tinggi-Mersing berhampiran Sungai Dohol di sini hari ini.
Ketua Balai Bomba dan Penyelamat (BBP) Kota Tinggi, Azman Jantan berkata, kemalangan melibatkan lori tangki membawa muatan minyak dan sebuah teksi jenis Toyota Camry yang mengakibatkan tiga mangsa cedera.
Katanya, pihak bomba menerima laporan kejadian pada pukul 10.52 pagi sebelum seramai 12 anggota dengan kekuatan sebuah jentera dan kenderaan EMRS dihantar ke lokasi kejadian.
“Terdapat seorang mangsa iaitu pemandu berusia 58 tahun tersepit di dalam lori. Pihak bomba menggunakan peralatan menyelamat untuk membuat kerja-kerja penyelamatan yang mengambil masa kira-kira satu jam.
“Mangsa mengalami kecederaan patah pada kedua belah kaki selepas bahagian hadapan lori remuk akibat terbalik dalam kejadian itu.
“Manakala dua mangsa yang menaiki teksi telah berjaya keluar sendiri daripada kenderaan sebelum ketibaan pihak bomba,”katanya dalam satu kenyataan hari ini.

Jelasnya, mangsa yang cedera telah diserahkan kepada pihak ambulans untuk menerima rawatan selanjutnya sementara kerja-kerja pengalihan lori tangki minyak masih sedang dijalankan.
Dalam pada itu, Jabatan Kerja Raya (JKR) Kota Tinggi menerusi kenyataan di laman Facebook rasminya memaklumkan berkenaan penutupan sementara jalan Jalan FT003 sec. 63.7 (Jambatan Sungai Dohol) ekoran kerja – kerja pembersihan minyak yang sedang dijalankan akibat dari kemalangan tersebut.
Menurut kenyataan itu, pengguna jalan raya dari Kota Tinggi boleh menggunakan jalan alternatif dari Kota Tinggi, simpang Mawai, Tanjung Sedili dan keluar melalui simpang Felda Tenggaroh untuk ke Mersing.
Sementara pengguna dari Mersing boleh melalui simpang Felda Tenggaroh, Tanjung Sedili seterusnya simpang Mawai bagi melancarkan perjalanan.-K! ONLINE


Kerajaan beri tumpuan negeri rekod jumlah daftar vaksin terendah
Oleh ASLIZA MUSA

29 Mac 2021, 6:07 pm
IPOH – Kerajaan akan memberi tumpuan kepada negeri-negeri yang merekodkan jumlah paling rendah individu berdaftar sebagai penerima vaksin Covid-19.
Timbalan Menteri Kesihatan I, Datuk Dr Noor Azmi Ghazali berkata, perhatian perlu diberikan kepada perkara itu bagi membolehkan Kementerian Kesihatan (KKM) mengenal pasti punca rakyat masih tidak mendaftar untuk menerima suntikan imunisasi.
“Kita mahu tahu mengapa (alasan tidak daftar) untuk kita bantu mereka sekali gus menyelesaikan masalah ini.
“Mungkinkah mereka ini tidak faham, takut atau dalam kalangan anti vaksin, jadi tindakan segera boleh diambil,” katanya ketika ditemui pemberita selepas merasmikan Program Malaysia Prihatin di Dewan Serbaguna, Menara Tabung Haji di sini hari ini.
Laporan akhbar sebelum ini menyebut jumlah individu yang berdaftar sebagai penerima vaksin Covid-19 menerusi aplikasi MySejahtera semakin perlahan dengan ketara.
Berdasarkan data dikongsi Ketua Pengarah Kesihatan, Tan Sri Dr. Noor Hisham Abdullah di Facebook minggu lalu, dua negeri merekodkan jumlah terendah individu berdaftar iaitu Sabah dengan 9.4 peratus atau 274,438 penduduk dan Kelantan pula mencatatkan 13.1 peratus atau 161,627 penduduk.

Empat negeri lain turut merekodkan peratusan daftar imunisasi rendah sejak pendaftaran dibuka pada 23 Februari lalu iaitu Perlis dengan 20.4 peratus diikuti Kedah (19.4 peratus), Pahang (19.2 peratus) dan Terengganu (18.1 peratus). – K! ONLINE.


10 rumah hangus, surau terselamat
29 Mac 2021, 6:55 pm
KUALA LUMPUR – Meskipun dikelilingi 10 buah rumah yang musnah terbakar, sebuah surau tetap berdiri teguh dan langsung tidak terbakar hingga mendatangkan keajaiban buat mangsa.
Surau yang baru dibina tiga bulan lalu itu langsung tidak dijamah api walaupun kedudukan surau tersebut dengan rumah yang terbakar kurang 10 meter.
Dalam kejadian kira-kira pukul 12.30 tengah hari, kira-kira 10 buah rumah yang diperbuat dari papan dan bersambung itu musnah dijilat api di Kampung Medan Wira Utama, Jalan 4 1/2 Jalan Ipoh di sini hari ini.
Salah seorang mangsa, Nur fatin Najihan Kamaruddin, 23, berkata, dia dan mangsa lain terperanjat apabila surau tersebut tidak terbakar sedangkan kesemua rumah di keliling surau musnah.
“Surau yang dibina sejak tiga bulan lalu itu hasil inisiatif ibu mertua kakak dan juga penduduk di sini yang terdiri daripada warga tempatan dan asing kerana kesukaran untuk pergi ke masjid yang terletak jauh dari sini.
“Penduduk di sini rancang untuk menggunakan surau itu pada 1 Ramadan nanti . Alhamdulillah, nampak gaya surau itu boleh diguna untuk solat berjemaah dan tarawih nanti,” ujarnya ketika ditemui Kosmo! di lokasi di sini hari ini.

Bagaimanapun, katanya, sejadah dan telekong solat yang didermakan orang ramai untuk diwakafkan di surau itu gagal diselamatkan.
Sementara itu, Komander Operasi Bomba, Mohamad Hasbullah Naimi Mahmud berkata, bomba menerima panggilan kejadian sekitar pukul 12.59 tengah hari dan tiba di lokasi pukul 1.09 petang.
Katanya, kebakaran itu melibatkan 10 buah rumah papan dan tiada kemalangan jiwa dilaporkan.
“Seramai 37 petugas dikejarkan ke lokasi melibatkan Balai Bomba dan Penyelamat (BBP) Gombak Selatan, Jinjang, Sentul dan Hang Tuah bagi memadamkan kebakaran,” ujarnya. – K! ONLINE.


21 majikan bakal berdepan tindakan mahkamah
Oleh NOR SHAFAWATI YUP

29 Mac 2021, 6:22 pm
SEREMBAN – Sebanyak 21 majikan di negeri ini bakal berdepan tindakan undang-undang selepas kertas siasatan ke atas mereka dibuka kerana didapati tidak mematuhi Akta Standard Minimum Perumahan dan Kemudahan Pekerja 1990 (Akta 446).
Pengerusi Jawatankuasa Bertindak Sumber Manusia, Perladangan dan Hal Ehwal Bukan Islam negeri, J. Arul Kumar berkata, setakat 23 Februari lalu, Jabatan Tenaga Kerja (JTK) Negeri Sembilan telah membuka 35 kertas siasatan ke atas majikan yang gagal mematuhi syarat atau garis panduan ditetapkan.
“Kebanyakan isu yang dibangkitkan ialah majikan gagal menyediakan bangunan penginapan tanpa perakuan daripada JTK Negeri (Seksyen 24D) dan tempat penginapan tidak sesuai diduduki oleh manusia mengikut undang-undang bertulis (Seksyen 24H).
“Sehubungan itu, satu mesyurat penyelarasan dipengerusikan oleh saya telah diadakan bersama Pengarah JTK Negeri Sembilan, S.Tharu Marajan bertujuan memastikan semua syarat yang dikenakan mengikut Akta 446 adalah sama antara semua jabatan terutama di Pihak Berkuasa Tempatan (PBT) supaya tidak membebankan majikan semasa membuat permohonan untuk mendapatkan perakuan penginapan daripada JTK,” katanya pada sidang akhbar di Wisma Negeri di sini hari ini.
Menurut Arul Kumar, di peringkat Negeri Sembilan satu garis panduan yang lebih jelas dan terperinci telah dikeluarkan pada 9 Disember 2020 untuk dipatuhi semua majikan memandangkan banyak aduan diterima untuk permohonan sejak Akta 446 dikuatkuasakan 1 September 2020.
“Buat masa ini, JTK memberi perakuan penginapan kepada semua bangunan berstatus kediaman seperti rumah teres, apartmen dan flat dengan mengikut semua perakuan yang dijelaskan dalam Akta 446.

“Bagi bangunan berstatus bukan kediaman seperti rumah kedai, kedai pejabat dan lain-lain, majikan perlu memohon Kebenaran Merancang (KM) terhad untuk menjadikan tempat tersebut sebagai tempat penginapan,” katanya.
Beliau berkata, bagi bangunan seluas 3,000 kaki persegi dan ke bawah pemohon boleh melantik pelukis pelan berdaftar manakala bangunan seluas 3,000 kaki persegi ke atas pemohon perlu melantik arkitek berdaftar. – K! ONLINE.


44 individu ditahan ingkar SOP PKP
Oleh LUQMAN RIDHWAN MOHAMED NOR

29 Mac 2021, 5:59 pm
PETALING JAYA – Seramai 44 individu ditahan atas kesalahan ingkar prosedur operasi standard (SOP) Perintah Kawalan Pergerakan (PKP) semalam.
Menteri Kanan Keselamatan, Datuk Seri Ismail Sabri Yaakob berkata, antara kesalahan direkodkan ialah tiada penjarakan fizikal iaitu sebanyak 39 kes dan gagal menyediakan peralatan atau merekod diri atau pelanggan (3).
“Kesalahan lain ialah rentas negeri atau daerah tanpa kebenaran (1) dan tidak memakai pelitup muka (1).
“Task Force Operasi Pematuhan yang diketuai Polis Diraja Malaysia (PDRM) telah membuat 64,528 pemeriksaan semalam bagi memantau dan menguatkuasakan pematuhan SOP PKP,” katanya dalam satu kenyataan hari ini.
Menurut Ismail Sabri, seramai 3,318 Pasukan Pematuhan melibatkan 14,761 anggota telah membuat pemantauan di 5,635 buah restoran, pasar raya (4,712), bank (3,895), penjaja (2,633), pasar awam atau tani (2,408), kilang (2,182) dan pejabat kerajaan (740).
“Turut dipantau ialah tempat ibadah (3,316), tempat riadah (1,685), terminal pengangkutan darat (1,407), terminal pengangkutan air (481) dan terminal pengangkutan udara (153),” katanya.

Sementara itu, katanya, seramai tujuh pendatang asing tanpa izin (PATI) ditangkap manakala sebuah kenderaan darat serta bot atau kapal telah dirampas menerusi Op Benteng.
“Dalam operasi itu, pihak berkuasa turut mengesan 98 buah bot atau kapal di perairan negara melalui enam aktiviti penglihatan.
“Seramai lima orang PATI turut diusir melalui dua aktiviti pengusiran,” katanya yang turut memberitahu, sebanyak 259 Sekatan Jalan Raya dilaksanakan semalam. – K! ONLINE.


ECRL: Kerajaan rugi RM1.25 juta sehari
Oleh NOR IDAYU BOSRO

29 Mac 2021, 6:16 pm
PUTRAJAYA – Kerajaan terpaksa menanggung kerugian kira-kira RM1.25 juta sehari berikutan kelewatan kerajaan negeri Selangor membuat keputusan berhubung penjajaran semula Projek Laluan Rel Pantai Timur (ECRL) membabitkan Seksyen C (Mentakab-Pelabuhan Klang).
Pengerusi Malaysia Rail Link Sdn Bhd (MRL), Tan Sri Mohd. Zuki Ali berkata, projek mega itu telah tertangguh selama 12 bulan dan tiada alasan untuk dilengah-lengahkan kerana kelewatan lebih panjang hanya akan mengganggu keseluruhan projek itu yang dijangka siap pada Disember tahun 2026.
“Perlu diingat bahawa projek ini melibatkan peruntukan yang besar jadi sekarang ini akibat daripada kelewatan atau lambatnya kerajaan negeri Selangor membuat keputusan menyebabkan kerajaan terpaksa menanggung kerugian kira-kira RM1.25 juta sehari.
“Kita telah memberikan semua penjelasan kepada kerajaan negeri Selangor dan saya rasa sepatutnya tiada alasan untuk dilengah-lengahkan sebab semakin lama ditangguh, ia akan mengganggu keseluruhan projek,” katanya.
Beliau berkata demikian kepada pemberita selepas melancarkan Buku 365 Hari Apsirasi dan Cabaran Mohd. Zuki Ali di Bora Ombak Marina Putrajaya di sini hari ini.
Turut hadir Ketua Pengarah Perkhidmatan Awam, Tan Sri Khairul Adib Abd. Rahman dan Timbalan Ketua Setiausaha Kanan, Jabatan Perdana Menteri, Datuk Seri Sallehhuddin Hassan.

Buku setebal 261 muka surat itu merupakan karya sulung Mohd. Zuki yang menghimpunkan 19 ucapan, tiga wawancara dan dua artikel beliau sebagai Ketua Setiausaha Negara sepanjang tahun 2020.
Ia merupakan adunan daripada kumpulan amanat, ucaptama dan ucapan serta turut diperjelaskan menerusi wawancara dan artikel media yang besesuaian bagi menggambarkan pemurnian hasrat dan cetusan idea oleh beliau sebagai pemimpin utama sektor awam di negara ini. -K! ONLINE.


Banyak keluarkan saman tidak membanggakan JPJ
Oleh ROSLIZA MOHAMED

29 Mac 2021, 5:59 pm
KOTA BHARU – Jabatan Pengangkutan Jalan (JPJ) tidak pernah berbangga dengan pertambahan bilangan notis saman kesalahan trafik yang dikeluarkan oleh jabatan itu kepada pengguna jalan raya di seluruh negara setiap tahun.
Ketua Pengarah JPJ, Datuk Zailani Hashim berkata, jabatan itu wujud bukan semata-mata untuk menghukum orang ramai, sebaliknya bertujuan memastikan pengguna jalan raya supaya mematuhi undang-undang.
“Saya tidak bangga dengan kes notis saman yang banyak, sebaliknya saya bangga apabila kutipan itu berkurangan.
“Ini bermakna, orang ramai telah mematuhi peraturan, sekaligus kes kemalangan juga akan berkurangan dari masa ke semasa,” katanya ketika ditemui pemberita selepas Majlis Perhimpunan Setia JPJ di Pejabat JPJ Panji di sini hari ini.
Hadir sama, Pengarah JPJ Kelantan, Hanif Yusabra Yusuf.
Dalam perhimpunan itu, Zailani turut menyampaikan sijil penghargaan kepada 10 pengamal media cetak dan elektronik di Kelantan.

Dalam pada itu, Zailani mengingatkan anggota JPJ supaya mengutamakan integriti susulan penahanan kakitangan jabatan itu di beberapa negeri sepanjang bulan ini oleh Suruhanjaya Pencegahan Rasuah Malaysia (SPRM).
Beliau berkata, tangkapan itu merupakan hasil kerjasama antara pihak JPJ dan SPRM dalam usaha memastikan jabatan berkenaan sentiasa bersih daripada sebarang elemen salah guna kuasa serta gejala rasuah.
Akhbar Kosmo! sebelum ini melaporkan, SPRM menahan 44 individu termasuk 32 pegawai JPJ kerana dipercayai terlibat dalam sindiket melindungi pemandu lori yang menyalahi undang-undang jalan raya melibatkan jumlah rasuah RM1.64 juta.-K!ONLINE


Dua beranak rentung rumah terbakar
Oleh NUR ALINA HASSAN

29 Mac 2021, 5:36 pm
TANGKAK – Seorang bapa meninggal dunia bersama anaknya selepas gagal menyelamatkan diri dalam kebakaran melibatkan dua buah rumah teres di Jalan Manja, Kampung Baru 1 di sini hari ini.
Dalam kejadian kira-kira pukul 11.45 pagi itu, mangsa meninggal dunia masing-masing berusia 52 dan 15 tahun.
Komander Operasi, Penolong Penguasa Bomba Rafiah Aziz berkata, pihaknya menerima panggilan kecemasan pada pukul 11.50 pagi.
Menurutnya, seramai 24 anggota dari Balai Bomba dan Penyelamat (BBP) Muar dan Bukit Gambir dikejarkan ke lokasi kejadian bersama lima buah jentera.
“Sejurus Pasukan Keluar Operasi (PKO) tiba di tempat kejadian, mereka dapati benar berlaku kebakaran ke atas dua buah rumah separuh kekal.
“Kebakaran memusnahkan 80 peratus daripada keseluruhan dua buah rumah teres dua tingkat berkenaan,”katanya dalam satu kenyataan di sini hari ini.

Rafiah berkata, sejurus api berjaya dipadam pihaknya menemui dua mayat pada bahagian atas rumah berkenaan yang terperangkap dan gagal menyelamatkan diri.
Katanya, bomba mengambil masa kira-kira hampir dua jam untuk memadamkan kebakaran sebelum mengeluarkan mayat dan diserahkan kepada pihak polis untuk tindakan lanjut.
Ujarnya, operasi ditamatkan pada pukul 1.58 tengah hari tadi.-K! ONLINE


Mahkamah tetapkan tarikh baharu sebutan kes Adik Amir
Oleh DIYANATUL ATIQAH ZAKARYA

29 Mac 2021, 5:55 pm
MELAKA – Mahkamah Melaka di sini hari ini menetapkan tarikh sebutan baharu untuk pendakwaan ibu dan bapa tiri “Adik” bagi menunggu laporan penuh hasil bedah siasat kematian kanak-kanak itu.
Mahkamah menetapkan 26 April depan sebagai sebutan semula selepas pihak pendakwaan meminta untuk satu tarikh baharu bagi serahan laporan bedah siasat kematian mangsa.
Dalam prosiding itu, kedua-dua tertuduh, Zuraida Atan, 31, dan suaminya Mohd. Fadzli Abdull Razak, 38, turut dihadapkan dengan dua pertuduhan secara berasingan di sini, hari ini.
Terdahulu, pasangan suami isteri itu didakwa di Mahkamah Majistret di hadapan Mazana Sinin atas pertuduhan secara bersama-sama telah melakukan bunuh dengan menyebabkan kematian seorang kanak-kanak lelaki, Zubaidi Amir Qusyairi Abdul Malek berusia tujuh tahun.
Tindakan itu dilakukan tertuduh pada pukul 3.32 petang di sebuah rumah di Jalan KJ 19, Taman Krubong Jaya, pada 29 Januari lalu.
Bagi kesalahan itu, tertuduh didakwa mengikut Seksyen 302 Kanun Keseksaan yang memperuntukkan hukuman mati mandatori, jika sabit kesalahan.

Zuraida dan Mohd. Fadzli kemudian didakwa di dua mahkamah berasingan masing-masing di hadapan Hakim Elesabet Paya Wan dan Hakim Nariman Badruddin.
Mengikut pertuduhan, tertuduh didakwa telah mendedahkan mangsa sama dengan cara yang mungkin akan menyebabkannya mengalami kecederaan fizikal atau membenarkannya dianiaya, diabaikan atau didedahkan sedemikian.
Tindakan itu dilakukan tertuduh antara pukul 10.30 malam pada 13 Oktober 2020 sehingga 3.32 petang, 29 Januari lalu di rumah sama.
Bagi kesalahan itu, tertuduh didakwa mengikuti Seksyen 31(1)(a) Akta Kesalahan Kanak-kanak 2001 yang memperuntukkan hukuman penjara maksimum 20 tahun dan denda sehingga RM20,000 atau kedua-duanya sekali, jika sabit kesalahan.
Pendakwaan telah dikendalikan oleh Timbalan Pendakwa Raya Anis Wahidah Mohamad, Mazuin Hashim dan Intan Liyana Zainal Abidin.
Zuraida telah diwakili peguam Ishak Mohd. Kari, manakala suaminya diwakili peguam Datuk Ahmad Musthafi Mohamad dan Muhammad Firdaus Abd. Razak.-K!ONLINE


Macau Scam : RM1.3 juta kerugian dicatat di Gua Musang
Oleh AIMUNI TUAN LAH

29 Mac 2021, 4:45 pm
GUA MUSANG – Ibu Pejabat Polis Daerah (IPD) Gua Musang merekodkan sebanyak 89 kes sindiket penipuan Macau Scam melibatkan jumlah kerugian RM1.3 juta di daerah ini sepanjang tahun lalu.
Ketua Polis Daerah Gua Musang, Superintendan Sik Choon Foo berkata, dalam tempoh tiga bulan pertama tahun ini pula, sebanyak 26 laporan diterima dengan rekod kerugian lebih RM123,000 berbanding dalam tempoh yang sama tahun lalu sebanyak 21 laporan dengan kerugian lebih RM385,000.
Katanya, perasaan takut dan mudah percayai orang lain merupakan penyebab utama kebanyakan mangsa di kawasan luar bandar mudah terperdaya dengan taktik penipuan penjenayah.
“Kita berharap masyarakat tidak menjawab sebarang panggilan yang tidak dikenali dan memindahkan duit ke dalam akaun berkaitan dengan mudah,” katanya.
Beliau berkata demikian pada sidang akhbar selepas menyaksikan Majlis Serah Terima Tugas Jawatan Timbalan Ketua Polis Daerah Gua Musang di IPD Gua Musang, di sini hari ini.
Terdahulu, majlis penyerahan tugas dilakukan Ketua Bahagian Pengurusan Daerah, Asisten Superitendan Siti Nazurah Ismail kepada Deputi Superintendan Azmi Mokhtar yang berkhidmat selama 34 tahun dalam Polis Diraja Malaysia sebelum dilantik sebagai Timbalan Ketua Polis Daerah Gua Musang berkuatkuasa hari ini.-K!ONLINE


Kerajaan dan swasta disaran ambil banduan bekerja
29 Mac 2021, 5:49 pm
KUALA LANGAT – Kerajaan dan juga pihak swasta disaran untuk mengambil tenaga kerja dalam kalangan banduan untuk menjimatkan kos berbanding mengambil pekerja warga asing.
Pengerusi Prasarana Malaysia Berhad (Prasarana), Datuk Seri Tajuddin Abdul Rahman berkata, beliau mencadangkan perkara tersebut bagi mengurangkan kos mengambil pekerja warga asing yang boleh mencecah sehingga berbilion ringgit.
“Banyak kos yang boleh dijimatkan, dan segala kos tersebut juga boleh digunakan kerajaan untuk digunakan pada tempat-tempat lain.
“Malah daripada segi kos penjagaan banduan juga pihak syarikat tersebut akan menanggung segala kos banduan-banduan terbabit,” katanya pada sidang akhbar selepas mengadakan lawatan projek Transit Aliran Ringan 3 (LRT3) bermula di Centralised Labour Quarters (CSL) di Saujana Putra di sini hari ini.
Tambahnya lagi, masalah seperti komunikasi juga dapat dielakkan kerana kesemua banduan yang diambil bekerja adalah warga tempatan.
“Saya juga diberitahu kontraktor bahawa masalah komunikasi tidak menjadi masalah berbanding dengan pekerja warga asing.

“Mereka juga lebih produktif dan lebih baik daripada pekerja-pekerja warga asing daripada segi hasil kerja yang telah dijalankan,” ujarnya. – K! ONLINE.


‘Bela’ isteri dengan dadah sejak sekolah
Oleh MOHD YUNUS YAKKUB

29 Mac 2021, 5:42 pm
KLANG – Seorang kelindan lori sanggup ‘membela’ isterinya sejak sekolah dengan membeli barangan termasuk mengajar menagih dadah sebelum dicekup dalam Ops Perdana di sebuah pangsapuri di Pelabuhan Klang, hari ini.
Mereka antara 30 individu yang ditangkap dalam operasi selama empat jam bermula pukul 8 pagi. Kesemua mereka berusia 18 hingga 57 tahun positif dadah jenis syabu, ganja dan heroin.
Lelaki dikenali Angah, 57, memberitahu mengenali isterinya yang kini berusia 27 tahun sejak 10 tahun lalu selepas keluar kali kedua daripada pusat pemulihan dadah.
Katanya, ketika itu isterinya yang masih bersekolah sering dibelanjakan dengan pelbagai barangan termasuk pakaian hasil pendapatannya RM80 sehari.
“Selepas bercerai dengan isteri pertama dan baharu keluar daripada pusat pemulihan, saya telah berkenalan dengan isteri sebelum mengajarnya mengenai dadah dan menagih bersama.
“Dalam sehari kami menghabiskan separuh daripada sepeket heroin seberat 0.5gram yang berharga RM40 dengan melepaskan gian di merata lokasi termasuk di rumah,” katanya kepada pemberita di sini hari ini.

Jelasnya, dia telah berkahwin sejak empat tahun mendakwa cuba berhenti namun ketagihan selain memerlukan dadah kerana pekerjaan sebagai kelindan lori .
Sementara itu, Pengarah AADK Selangor, Dr. Nazira Sadiron berkata, operasi itu hasil risikan selama tiga minggu dengan Klang merupakan antara 13 kawasan berisiko tinggi selain operasi kedua selepas di Kajang Utama pada bulan lalu.
“Berdasarkan tangkapan ini ada antara mereka terdiri daripada satu keluarga termasuk adik-beradik dan membeli dadah jenis syabu serendah RM5.
“Masalah penagihan dadah yang berleluasa ini adalah disebabkan harga yang murah untuk dimiliki dan sikap bersuka-suka sebelum mengalami ketagihan teruk dengan perlu mendapatkan dos yang lebih,” katanya.
Justeru, beliau berharap kerjasama daripada semua pihak termasuk orang awam dalam menghantar ahli keluarga mereka secara sukarela sebelum pihaknya mengetuk pintu rumah. -K!ONLINE


Haris harap Neelofa lahirkan mujtahid akhir zaman
Oleh NUR EMIRA SAIZALI

29 Mac 2021, 4:53 pm
PETALING JAYA – “Semoga kami mendapat zuriat-zuriat yang mujtahid pada akhir zaman.”
Demikian respon yang diberi pendakwah bebas, Haris Ismail tentang harapannya untuk kehidupan rumah tangganya bersama selebriti popular, Neelofa.
Hasrat untuk memiliki anak-anak yang bakal menjadi ahli ulama tersebut disuarakan pemilik nama lengkap Muhammad Haris Muhd Ismail, 26, dalam satu rakaman video ketika majlis pertunangannnya yang dimuat naik oleh adik Neelofa iaitu Atisha Khan dalam  saluran YouTube semalam.
“Harapan saya ialah ingin membawa bahtera perkahwinan ini ke syurga, Insya-Allah.
“Ingin juga lahirkan zuriat-zuriat bakal ahli ulama pada akhir zaman, mengingatkan lagi sunnah Nabi dalam keluarga ini,” tutur Haris yang juga dikenali sebagai Pencetus Ummah (PU) Riz.
Hasil carian, mujtahid bermaksud mereka yang mempunyai malakah ijtihad atau kemampuan untuk mengkaji, menyelidiki dan mendapatkan hukum-hukum syara’ yang amali daripada dalil-dalil yang terperinci.

Malah, mujtahid juga seorang fakih dalam kalangan ulama Usul.
Momen tersebut dapat ditonton menerusi perkongsian video yang dimuat naik Atisha dalam saluran YouTubenya.
Sementara, Neelofa pula meluahkan hasrat untuk menjadi seorang isteri yang taat pada suami.
“Semoga Allah SWT membimbing dan memberkati saya menjadi seorang isteri solehah dan taat kepada suami.
“Harap dengan ikatan ini memberi saya peluang ke syurga nanti,” katanya.
Dalam video tersebut, Atisha turut berkongsi momen manis ketika ibu Haris, Datin Seri Normah Johar menyarungkan cincin pertunangan ke jari manis Neelofa.
Sehingga hari ini, video tersebut sudah ditonton lebih 280,000 dan menerima 19,000 tanda suka.
Untuk rekod, itu merupakan video pertama yang memaparkan suasana majlis pertunangan Neelofa dan Haris yang berlangsung pada 1 November tahu lalu di kediaman keluarga bekas pemenang Dewi Remaja 2009/2010 berkenaan.
Kosmo! pada 26 Mac lalu melaporkan Neelofa selamat bergelar isteri kepada bekas peserta program Pencetus Ummah itu dalam satu majlis tertutup di Hotel Grand Hyatt, Kuala Lumpur. – K! ONLINE


Negara catat kes bawah 1,000
Oleh SITI A'ISYAH SUKAIMI

29 Mac 2021, 4:48 pm
PUTRAJAYA – Sekian lama menanti, kes baharu Covid-19 hari ini kembali mencatatkan angka bawah 1,000 dengan 941 kes dilaporkan, menjadikan jumlah kes positif di Malaysia sebanyak 342,885 kes.
Angka tersebut adalah terendah dicatatkan untuk tahun 2021 setakat ini manakala, kali terakhir kes harian di bawah angka 1,000 dilaporkan adalah pada 9 Disember lalu.
Ketua Pengarah Kesihatan, Tan Sri Dr. Noor Hisham Abdullah berkata,  daripada jumlah tersebut, Selangor melaporkan sebanyak 219 kes, diikuti oleh Sarawak sebanyak 192 kes, Johor sebanyak 171 kes dan Pulau Pinang sebanyak 164 kes.
“Seterusnya, Kuala Lumpur mencatatkan sebanyak 57 kes, Kelantan (49 kes), Sabah (34 kes), Negeri Sembilan (18 kes) dan Kedah (13 kes).
“Negeri lain ialah Melaka (lapan kes), Perak dan Pahang (masing-masing lima kes), Terengganu (empat kes) serta Putrajaya dan Labuan (masing-masing satu kes),” katanya pada ciapan Twitter di sini hari ini.
Ujarnya, negeri Perlis pula kekal tidak mencatatkan kes baharu Covid-19 hari ini. -K!ONLINE


[VIDEO] 20 rumah musnah, lebih 50 hilang tempat tinggal
29 Mac 2021, 5:21 pm
KUALA LUMPUR – Hampir 20 rumah papan musnah dalam kebakaran di Kampung Medan Wira Utama, Batu 4 1/2, Jalan Ipoh sebentar tadi.
Dilaporkan lebih 50 penghuni kehilangan tempat tinggal dalam kejadian sekitar pukul 12.30 tengah hari.
Difahamkan, 20 peratus mangsa melibatkan warga tempatan manakala 80 peratus lagi merupakan warga asing. – K! ONLINE
Berita selanjutnya menyusul.